“Женоа” мухлислари Шомуродовни ўйнатмаган мураббийга бош кўтарди! - XABAR.INFO\nИталия кубогининг нимчорак финал учрашувида “Ювентус” ўз майдонида “Женоа”ни қабул қилиб, асосий вақтда 2:2 ҳисобида дуранг ўйнади. Ғолибни аниқлаш учун берилган қўшимча вақтда эса, туринликлар ғалаба тўпини киритишга муваффақ бўлди.\nБу учрашувда генуяликлар бош мураббийи Давиде Баллардини жамоанинг асосий қуролига айланган Элдор Шомуродов ва Маттиа Дестро ҳужум тандемидан фойдаланмасликни маъқул топди. Мухлислар томонидан “Женоа”нинг халоскори сифатида мақталаётган Баллардини бу қарори билан уларнинг кескин танқидига дучёр бўлди.\nЖамоа “Ювентус” сингари қудратли клуб билан тенгма-тенг ўйнаганига қарамай, генуялик футбол ишқибозлари Шомуродов ва Дестрони майдонга туширмагани учун бош мураббийни таркиб танлашда хато қилганликда айблаб, мағлубиятга бош сабабчи сифатида муносабат билдирмоқда.\n“Ювентус” устидан ғалаба қозонилишини кутган мухлисларнинг ўйиндан кейинги фикр-мулоҳазаларини эътиборингизга ҳавола қиламиз.\nБаллардини Шомуродов ва Дестродан нега фойдаланмаганини ҳали ҳам тушуниб етганим йўқ. Чемпионларга қарши курашда энг зўр футболчилар ўйнаши керак!\nБалки “Ювентус” раҳбарияти трансфер баҳона “Женоа”дан бу ўйинда Шомуродовни майдонга туширмасликни сўрагандир. Йўқса, Баллардини уни ўйнатмагани умуман тушунарсиз ҳолат.\nБаллардини ўйинни охирида атайин имкониятни бой бергандек туюлди. У кубок учун курашга куч сарфламасдан, бор эътиборини А Серия ўйинларига қаратганга ўхшайди. Бўлмаса, нега у захирада зўр ҳужумчилари бўла туриб, уларни жангга ташламади?\nБаллардинининг қарори ғалати бўлди. Шомуродов, Дестро ва бир неча кучли ўйинчилар захирада қолиб кетди. Лекин мураббий нималарнидир кутиб, вақт ўтказди. “Ювентус” бешта ўйинчини алмаштирганида ҳам, биз захирадан фойдаланишни чўздик. Иккинчи бўлимда ҳисобни тенглаштирганимизда, ўткир ҳужумчиларни майдонга ташлаб, ғалаба қозониш мумкин эди.\nМоратани майдонда нималар қилганини кўриб, “Ювентус”да Шомуродов ва Скамаккага эҳтиёж йўқлигига ишондим.\nБаллардинининг хатоси бизни чорак финалдан айирди. Кучли ҳужумчиларни ўйинга туширадиган паллада у ўйинчи алмаштирмади. Қўшимча таймда Шомуродов ёки Дестрони эмас, Малесни ўйнатди. Нега бундай қилди? Чемпионларга қарши мавсумда бир дақиқа ўйнамаган футболчини тушириш мумкинми?\nБир томондан Баллардинини тўғри тушунаман, у асосий ҳужумчиларни А Серия ўйинлари учун асраган. Лекин “Ювентус”ни мағлуб этиш имкони туғилганида ҳужумга Шомуродов ва Дестрони чиқариши керак эди.\nЗахирада Шомуродов, Дестро, Зайц каби кучли футболчиларни олиб қолиб, қўшимча дақиқаларда Малесни ўйинга қўшиш аҳмоқлик!\n“Женоа” навбатдаги учрашувини А Серия доирасида 17 январь куни ўтказади. Шу куни генуяликлар 18-тур баҳсида “Аталанта” меҳмони бўлади. Ўйин Тошкент вақти билан 22:00да бошланади.\nЭлдор Шомуродовни танқид қилганлар қани?\nКутилганидек, "Ювентус" "Женоа" футболчиси билан…\nШомуродов ва Баделнинг голлари "Женоа"ни…\nШомуродов гол урган баҳсда "Женоа" "Лацио"га мағлуб бўлди\nОЛДИНГИ СAХИФAКоронавируснинг иккита ғалати аломати аниқланди\nКЕЙИНГИ СAХИФAСардобада ваҳима тарқалди. Ҳоким одамларни тинчлантиришга чиқди


Иммунокта® – medu.uz – Дорилар ҳақида маълумотлар ўзбек тилида\nHome Йўриқномалар Иммунокта®\nПрепаратнинг савдо номи: Иммунокта®\nТаъсир этувчи модда (ХПН): метизопринол\nфаол модда: 500 мг метизопринол (инозин пранобекс),\nёрдамчи моддалар: повидон, магний стеарати, маккажўхори крахмали.\nТаърифи: думалоқ шаклли, икки томонлама қавариқ, оқ ёки деярли оқ рангли, бир томонида рискали таблеткалар.\nАТХ коди: J05AX05.\nФаол модда инозин пранобекс (1:3 моляр нисбатдаги инозин ва 1-диметиламино-2-пропанол билан 4-ацетамидобензой кислотаси тузининг комплекси) бевосита вирусларга қарши ва иммуномодуляцияловчи таъсир намоён қилади. Вирусларга қарши таъсири вируслар билан шикастланган хужайраларнинг рибосомалари билан боғланиши билан боғлиқ, бу вирус и-РНК синтезини секинлаштиради (транскрипция ва трансляцияни бузилиши) ва вирусларнинг РНК- ва ДНК-геном репликациясини сусайишига олиб келади. Иммуномодуляцияловчи самараси Т-лимфоцитларга таъсири (цитокинлар синтезини фаоллашиши) ва макрофагларнинг фагоцитар фаоллигини ошиши билан боғлиқ. Инозин пранобекс пре-Т-лимфоцитлар дифференцировкасига, уларнинг лимфокинлар ҳосил қилиш қобилиятига, Т-хелперлар ва Т-супрессорлар субпопуляциясилари орасидаги нисбатга (CD4/CD8 иммунорегулятор индекс тикланади) таъсир қилади. Инозин пранобекс лимфоцитлар томонидан интерлейкин-2 ишлаб чиқарилишини оширади ва лимфоид тўқималарда бу интерлейкинлар учун рецепторлар экспрессиясига ёрдам беради; макрофагларнинг фагоцитар фаоллигини рағбатлантиради, даволашнинг биринчи куниданоқ организмда антитела ишлаб чиқарувчи хужайраларни ошишига олиб келади. Шунингдек интерлейкин-1 синтези, микробицидлик, мембрана рецепторлари экспрессияси ва лимфокинлар ва хемотаксик омилларга жавоб бериш қобилиятини рағбатлантиради. Герпетик инфекцияда инозин пранобексни қўллаш герпесга қарши специфик антителаларни ҳосил бўлишини тезлашиши, клиник кўринишларнинг яққоллиги ва қайталанишлар тез-тезлигини камайишига олиб келади. Стенокардияси ва сурункали қон айланишини етишмовчилиги бўлган кекса пациентларда қўллаш мумкин.\nСўрилиши. Ичга қабул қилингандан кейин меъда-ичак йўлларидан яхши сўрилади. Овқат қабул қилиш инозин пранобексни сўрилишига ва унинг қондаги фармакокинетикаси пропорционаллигига таъсир қилмайди. Қон плазмасидаги фаол модданинг (инозин пранобекс) Cmax 1-2 соатдан кейин аниқланади. Фармакологик таъсири тахминан 30 минутдан кейин намоён бўлади ва 6 соатгача давом этади.\nМетаболизми. Тез метаболизмга учрайди. Фаол компонент инозин пранобекс айрим ҳолларда қон зардобида даражаси ошиши мумкин бўлган сийдик кислотасини ҳосил бўлиши билан эндоген пурин нуклеотидларига ўхшаб метаболизмга учрайди. Бунинг натижасида сийдик чиқариш йўлларида сийдик кислотаси кристаллари ҳосил бўлиши мумкин. Таъсир этувчи модданинг ёрдамчи компонентлари оксидланган ва глюкурон ҳосилаларигача (N-N-диметиламино-2-пропранолон N-оксидгача, параацетамидобензоат эса – о-ацилглюкуронидгача) метаболизмга учрайди. Организмда кумуляцион самараси аниқланмаган.\nЧиқарилиши. Инозин пранобекснинг ярим чиқарилиш даври (Т1/2) 50 минутни ташкил этади. Таъсир этувчи модданинг фаол ва ёрдамчи компонентлари ўзгармаган кўринишда ва метаболитлари кўринишида буйраклар орқали чиқарилади. Фаол компонент ва унинг метаболитларининг организмдан чиқарилиши 24-48 соат давомида амалга ошади.\nI тип ёки IIтип оддий герпес вируси чақирган тери ва шиллиқ қаватлар инфекциялари (оддий герпес), шунингдек Varicella zoster вируси чақирган касалликлар (сувчечак ва ўраб олувчи темиратки).\nАногенитал соҳа папилломовирус инфекциялари, ўткир учли кондилома, кимёвий, СО2-лазерли, крио ва электрокоагуляцион деструкция билан даволашга қўшимча сифатида.\nНимўткир склерозловчи панэнцефалит.\nГрипп ва бошқа ЎРК даволаш.\nИммун тизими сусайган пациентларда вирусли инфекциялар чақирган иммунтанқислиги ҳолатларида қўлланади.\nИммунокта® суткада 3-4 марта тенг вақт оралиғида кўп бўлмаган миқдордаги сув билан ичга қабул қилинади. Зарурати бўлганида таблеткани чайнаш мумкин. Аспирация хавфи туфайли, 6 ёшгача бўлган болаларда Иммунокта® таблеткасини қўллашдан олдин майдалаш ва/ёки кўп бўлмаган миқдордаги суюқликда эритиш керак. Даволаш давомийлиги касалликнинг характери, оғирлик даражаси, қайталанишлар тез-тезлиги ва бошқаларга боғлиқ. Даволаш курси ўртача 5-14 кунни ташкил этади. Зарурати бўлганида 7-10 кунлик танаффусдан кейин даволаш курсини такрорлаш мумкин. Танаффуслар ва самарани бир маромда сақлаб турувчи дозада даволаш 1 ойдан 6 ойгача давом этиши мумкин.\nПрепаратнинг тавсия этилган дозалари ва қўллаш схемалари:\nЛабиал герпес, сувчечак ва ўраб олувчи темиратки:катталар – 2 таблеткадан суткада 3-4 марта; болалар – 50 мг/кг ҳисоби билан суткалик доза 3-4 марта қабул қилишда 10-14 кун давомида (симптомлар йўқолгунча) буюрилади.\nГенитал герпес: ўткир даврда 2 таблеткадан суткада 3 марта 5-6 кун давомида; ремиссия даврида самарани бир маромда ушлаб турувчи доа – 2 таблеткадан (1000 мг) суткада 1 марта – 6 ойгача буюрилади.\nОдам папилломавируси чақирган инфекциялар: 2 таблеткадан суткада 3 марта, даволаш курси – 14-28 кун; криотерапия ёки СО2-лазерли даволаш билан бирга – 2 таблеткадан суткада 3 марта 5 кун давомида, 1 ой интервал билан 3 курс буюрилади.\nНимўткир склерозловчи панэнцефалит: 50-100 мг/кг ҳисобидан суткалик доза 6 марта қабул қилишда (ҳар 4 соатда) 8-10 кун давомида; 8-кунлик танаффусдан кейин енгил кечишида қўшимча яна 1-3 курс, оғир кечишида – 9 курсгача буюрилади.\nГрипп, парагрипп, ўткир респиратор вирусли инфекциялар: катталар – 2 таблеткадан суткада 3-4 марта; болалар – суткалик доза тана вазнига 50 мг/кг ҳисобидан 3-4 марта қабул қилишда 5-7 кун давомида, зарурати бўлганида даволашни давом эттириш ёки 7-8 кундан кейин такрорлаш керак. Ўткир респиратор вирусли инфекциялари энг юқори самарадорликка эришиш учун даволашни касалликнинг биринчи симптомлари ёки касалликнинг биринчи суткаларидан бошлаган афзал. Одатда препарат симптомлар бартараф этилгандан кейин яна 1-2 кун қабул қилинади.\nИммунитети сусайган пациентлар (мажмуавий даволаш): катталар – 2 таблеткадан суткада 3-4 марта, даволаш курси 2 ҳафтадан 3 ойгача; болалар – 50 мг/кг ҳисобидан суткалик доза 3-4 марта қабул қилишда 21 кун давомида (ёки худди шундай танаффуслар билан 7-10 кунлик 3 курс) буюрилади.\nИммунтанқислиги ҳолатларини мувофиқлаштиришда даволаш курси давомийлиги 3 ҳафтадан 9 ҳафтагачани ташкил этиши мумкин.\nНожўя реакциялар тез-тезлигини аниқлаш: тез-тез (≥1% ва <10%), баъзида (≥0,1% ва <1%).\nИммунокта® ҳатто узоқ вақт қўлланилганида ҳам яхши ўзлаштирилади. Кўпинча инозин пранобекс метаболизми чақирган қон зардобида ва сийдикда сийдик кислотасининг концентрациясини қисқа муддатли аҳамиятсиз ошиши кузатилади.\nОвқат ҳазм қилиш тизими томонидан: тез-тез – кўнгил айниши, қусиш, эпигастрийда оғриқ, трансаминазалар ва ишқорий фосфотаза фаоллигини вақтинча ошиши.\nДерматологик реакциялар: тез-тез – қичишиш.\nМарказий нерв тизими томонидан: тез-тез – бош оғриғи, бош айланиши, ҳолсизлик; баъзида – уйқучанлик, уйқусизлик.\nСийдик чиқариш тизими томонидан: баъзида – полиурия.\nСуяк-мушак тизими томонидан: тез-тез – бўғимларда оғриқ.\nМоддалар алмашинуви томонидан: тез-тез – подаграни зўрайиши, қон плазмасида сийдик кислотаси даражасини ошиши.\nЮқорида санаб ўтилган ножўя реакциялар пайдо бўлганида қабул қилишни тўхтатиш ва иложи борича тезроқ шифокорга мурожаат этиш керак.\nсийдик тош касаллиги;\nIII даражадаги оғир буйрак етишмовчилиги;\nтайёр дори шаклининг компонентларига юқори сезувчанликда қўллаш мумкин эмас.\nИммунодепрессантлар билан бир вақтда қўлланилганида Иммунокта®нинг самарадорлиги пасайиши мумкин. Ксантиноксидаза ингибиторлари ва урикозурик воситалар (шу жумладан, диуретиклар) Иммунокта®ни қабул қилаётган пациентларда қон зардобида сийдик кислотасининг даражасини ошишига олиб келиши хавфига олиб келиши мумкин.\nИнозин пранобексни зидовудин билан бирга қўллаш қонда зидовудиннинг даражасини ошиши ва унинг ярим чиқарилиш даврини узайишига олиб келиши мумкин. Бу инозин пранобекс билан бирга қўлланилганида зидовудиннинг пастроқ дозалари буюриш ва қабул қилиш орасидаги интервалларни ошириш имконини беради.\nАгар пациент бошқа дори воситаларини қабул қилаётган бўлса, шифокор билан маслаҳатлашиш керак.\nАгар даволаш касалликнинг эрта босқичларида (1-чи суткада афзал) бошланса вирусларга қарши бошқа воситалар каби Иммунокта® ўткир вирусли касалликларда самаралироқ эканлигини ёдда тутиш керак. Уни монотерапияда ҳам, антибиотиклар, вирусларга қарши ва бошқа этиотроп воситалар билан мажмуавий даволашда ҳам қўлланади.\n14 кундан ортиқ узлуксиз даволаганда қон зардобида ва сийдикда сийдик кислотасининг даражасини назорат қилиш, 21 кундан ортиқ даволаганда – ҳар ойда жигар ва буйрак фаолиятини (трансаминазалар фаоллиги, креатинин даражаси), периферик қон таркибини назорат қилиш керак.\nИммунокта®ни қон зардобида ва сийдикда сийдик кислотасининг даражасини ошиши мумкинлиги туфайли гиперурикемияси бўлган пациентларга буюриш мумкин эмас. Ушбу тоифадаги пациентларда дори воситасини қўллаш зарурати бўлганида организмда сийдик кислотасининг даражасини мунтазам назорат қилиш керак. Сийдик кислотаси даражасини аҳамиятли ошиши бўлган пациентларда унинг даражасини пасайтирувчи воситаларни бир вақтда қабул қилиш тавсия этилади.\nЎткир жигар етишмовчилиги бўлган пациентларда Иммунокта® нинг дозасини камайтириш тавсия этилади, чунки инозин пранобекснинг метаболизм жараёни жигарда амалга ошади.\nЮқорида санаб ўтилган ҳолатларда препаратларни қабул қилишдан олдин шифокор билан маслаҳатлашиш керак.\nБолалар. 1 ёшдан ошган болаларда қўлланади.\nКекса ёшдаги пациентлар. Кекса ёшдаги пациентларда дозага тузатиш киритиш талаб этилмайди, дори воситаси катталардагидек қўлланади.\nҲомиладорлик ва лактация (эмизиш) даврида Иммунокта®ни қўллаш мумкин эмас, чунки ушбу тоифадаги пациентларда унинг хавфсизлиги аниқланмаган.\nТранспорт воситаларини ва бошқа мураккаб механизмларни бошқариш қоблиятига таъсири\nИммунокта®ни қабул қилаётган пациентлар учун транспорт воситаларини бошқариш ва ҳаракатланувчи механизмларга хизмат кўрсатиш юзасидан махсус қарши кўрсатмалар йўқ.\nИнозин пранобекснинг дозасини ошириб юборилиши ҳақида маълумотлар аниқланмаган. Дозани ошириб юборилганда меъдани ювиш ва симптоматик даволаш тавсия этилади.\nТаблеткалар №10х2 стрипда. 2 стрип қўллаш бўйича йўриқномаси билан картон қутига жойланади.


Зафаробод туманида чигит экиш ишлари қандай олиб борилмоқда? » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Зафаробод туманида чигит экиш ишлари қандай олиб борилмоқда?\nЗафаробод туманидаги Охунбобоев номли сув истеъмолчилари уюшмасида ҳам дала ишлари юқори суръатларда олиб борилмоқда.\nУюшма деҳқонлари бу йил катта мақсадларни кўзлаб меҳнат қилишаяпти. Улар 2 минг 103 гектардан зиёд майдонга чигит экиб бўлишди. Айни кунда 2 минг 134 гектар ғалла майдонида парвариш қизғин давом этаётир.\n— Хўжаликда ғалланинг авжи чакки эмас, 57 та фермер хўжалиги далаларида занг касаллиги, бегона ўтлар ҳамда зараркунанда ҳашаротларга қарши кураш ишлари бир зум сусайтирилмаяпти.\nЙўл ёқалаб "Тоғ боши" фермер хўжалиги даласига етиб келганимизда, фермерСаодат опа Ҳалимова ва ишчиларни учратдик.\n— Ҳар йили давлатга дон сотиш шартномавий режасини ошириб бажарамиз, — дейди фермер хўжалиги раиси Саодат опа. — Жорий йилда ҳам меҳнатларимиз зое кетмади. Мўлжалдаги ҳосилни етиштирдик. 23 гектар ғалла майдонига "Дўстлик" навини экканмиз. Ҳар гектар ғаллазордан 40 центнердан хирмон кўтариб, давлатга 100 тонна сара дон топширмоқчимиз. Деҳқончилик қилиб, кам бўлмаяпмиз. 2018 йилда "Жентра" русумли енгил машина мукофотга берилди. Ўтган йилги фойдамизга "Дамас" автомашинаси, трактор ва сеялка сотиб олдик.\nПешона тери эвазига етиштирилган ҳосил ҳалол ва баракали бўлади, дейишади. Аҳил жамоа пахта, ғалла ва бошқа қишлоқ хўжалик экинларидан муттасил баракали хирмон кўтариб келишаяпти. Шу туфайли фермер хўжалигининг иқтисодий кўрсаткичлари яхшиланиб, моддий манфаатдорлиги ортиб бораётир.\nФермер ҳамроҳлигида дала айландик. Кун сайин ғаллазорларнинг чиройига-чирой қўшилаяпти. Баҳор ёмғирларидан сўнг сахий қуёш қиздириб, яшил далалар сархил рангга айланаяпти. Ўғити, суви ўз вақтида берилгани туфайли бошоқлар товланиб, майин шамолда мавж уриб турибди. Яқиндагина 50 гектарга экилган чигит бехато униб чиқди. Биринчи ишлов си-фатли ўтказилди. Ҳозир ғўза пайкалларида қатқалоққа қарши чуқур юмшатиш ишлари олиб борилаяпти. Айниқса, дала юмушларида хўжаликнинг Аъзам Холмуродов, Шерзод Саидов, Камол Абдуқодиров, Жамшид Умруллаев сингари жонкуяр ишчилари алоҳида жонбозлик кўрсатишаётир.\nСаодат опа сардобаликлардан ҳам саховатини аямади. Оғир кунларда 10 нафар жабр-дийдага уйидан жой бериб, гўшт, озиқ-овқат маҳсулотлари билан таъминлади.\n"Қармоқ натижаси" фермер хўжалигига Элёр Норбеков бошчилик қилади. Аҳил жамоа ўтган йилнинг кузида 25 гектар майдонга буғдойнинг "Ғозғон" навини экиб, парваришламоқда. Ҳар бир агротехник тадбир ўз вақтида, бекаму кўст бажарилаяпти. Айни дамда баравж ғаллазорлар кўзни қувонтиради.\nҒаллачиликда дон сифати ошишида суспензиянинг самараси катта. Фермерни далада ғалла майсаларига суспензия сепилаётган пайтда учратдик. Ҳозирда экинларга учинчи бор суспензия берилибди.\n— Бу галгиси янада жиддийроқ эътиборни тақозо этади, — дейди Элёр. — Бу сафар суспензияга қўшиб, бегона ўтларга қарши гектарига 20-30 грамгача "Гранстар" препарати сепилмоқда. Бегона ўтларнинг пайдо бўлиши ва ривожланишига қараб миқдор камайтирилаяпти ёки кўпайтирилаяпти. Ғаллазорлар бегона ўтлардан ҳоли бўлса, ҳосилдорлик ошиши аниқ.\nУюшма ғаллакорларининг ниятлари катта. Улар 6,5 минг тонналик хирмон яратишга аҳд қилишган. Айниқса, "Ёруғлик", "Боғдон", "Шарқ", "Сармон" каби фермер хўжаликларида дала ишлари намунали ташкил этилган.\n— Ўтган йили хўжалигимизда ғалладан юқори ҳосил олинди, — дейди "Ёруғлик" фермер хўжалигининг раҳбари Анорбой Ҳасанов. — Бунда суспензиянинг алоҳида таъсири бўлганини ишчиларимиз яхши билишади. Бу йилгидек об-ҳавонинг серёмғир пайтида трактор билан суспензия сепишга шароит бўлавермайди. Натижада муддат чўзилиб кетади. Ана шундай пайтда моторли қўл аппарати асқотади...\nДарҳақиқат, бугунги кунда ҳудуддаги фермерларнинг аксарияти нафақат ғаллачиликда, балки ғўза парваришида ҳам суспензиядан унумли фойдаланишмоқда. Чунки улар бу тадбирнинг бажарилиши ҳосилдорликни оширишга хизмат қилишини аллақачон ўз тажрибаларидан яхши билишади.\nБаҳор қуёши, деҳқон меҳнати ва меҳридан баҳра олиб, кун сайин бошоқлар донга тўлаётган ғаллазорларни, баравж ғўза ниҳолларини кўриб, уюшма фермерларининг пахта ва ғалла хирмонлари сарбаланд бўлишига ишондик.\nЗарбдор туманида арпанинг гектаридан 68 центнердан ҳосил олинди\nШиринмурод аканинг ширин ўйлари


– Машина олмоқчи эканингни эшитгандим, бу йигит «Дамас»ини сотмоқчи. Пул жуда зарур бўлиб қолибди. Сенда нақд пул бор. Анави машинангни ҳам сотсанг қўшиб берасан, – деди.\n– Тўғри, лекин мен «Нексия» олмоқчи эдим.\n– «Нексия»ни нима қиласиз, ака, «Дамас» олинг. Бекор пайтда киракашликка ҳам ярайди, мана мен ҳар куни камида юз минг сўм топаман. Аслида сотмоқчи ҳам эмасдим, аммо пул жуда зарур бўлиб қолгани учун сотяпман, – деди меҳмон йигит.\nХуллас, йигит Миржалолнинг енгидан кириб, ёқасидан чиқди ва «Дамас»ни сотиб олишга кўндирди. Нархини келишишгач, Илҳом Миржалолга юзланди:\n– Ака, ҳозир машинани ташлаб кетаман, пулнинг қолганини «Жигули»нгизни сотганингиздан кейин берсангиз ҳам бўлади. Ўшанда «Дамас»ни номингизга ўтказиб бераман.\nОрадан бир ҳафта ўтди. Миржалол машинасини сотди. Илҳом қолган пулни олиш учун унинг уйига келди ва расмийлаштириб бераман, деб «Дамас»ни ҳайдаб кетди. Аммо бир неча кун ўтди ҳамки, на машинадан, на сотувчидан дарак бўлди. Миржалол алданганини тушуниб, туман ИИБга мурожаат этди.\nҲуқуқбузарликлар профилактикаси куни доирасида ўтган тадбир ана шу фирибгарлик жинояти муҳокамасига бағишланди. Қишлоқ гузарига элликка яқин фуқаролар йиғилди.\nТуман ИИБ бошлиғининг ёшлар масалалари бўйича ўринбосари, майор Аҳмаджон Абдураимов иштирокчиларга ҳуқуқбузарликларнинг барвақт олдини олиш, жиноятчиликка қарши курашиш борасида туманда олиб борилаётган ишлар тўғрисида сўзлаб берди. Содир этилган жиноятларнинг бир қисми айнан фирибгарлик билан боғлиқ эканлигини таъкидлаб, айрим фуқаролар ўзлари танимаган-билмаган кишиларнинг алдовига учиб қолаётганини афсус билан қайд этди. Бунга аниқ мисоллар келтирди.\nТерговчи, капитан Хуршида Қўшбоқова эса содир этилган фирибгарлик жиноятига тўхталди. Миржалол Соатовнинг ишончига кириб, уни алдаб кетган шахс илгари ҳам фирибгарлик қилгани, судланиб, жазо муддатини ўтаб чиққанини, М. Соатовга сотилиши керак бўлган автомашина бошқа фуқаронинг номида бўлганини айтди. Фуқароларни ана шундай фирибгарларнинг тузоғига тушиб қолмасликка чақирди.\n– Фирибгарларнинг алдовига учмасдан, шошмасдан иш кўриш керак экан, – деди жабрланувчи. – Бу йигит мени шунчалик ишонтирдики, ҳатто менга берган машина ҳужжатларини ҳам кўриб чиқмабман. Ана шу эътиборсизлигим туфайли шунча оворагарчиликка дуч келдим.\n– «Синалмаган отнинг сиртидан ўтма» мақоли бежиз яралмаган, – деди маҳалла фаоли Холмат Маюсупов. – Демак, устаси фаранг, фирибгар инсонлардан эҳтиёт бўлишимиз керак. Қишлоққа бегона одам ораласа, бундан профилактика инспекторини хабардор қилсак, маҳалла фуқаролар йиғинига келиб айтсак, улар тегишли чора-тадбирларни кўришади. Ён-атрофда бўлаётган воқеалар доимо ҳушёр бўлишимиз кераклигини кўрсатмоқда. Оила аъзоларимиз, айниқса, ёшларни фирибгарлар тузоғига тушиб қолишдан асрашимиз шарт.\nФирибгарликка қўл урган кимса, албатта, жазосини олади. Аммо унинг қилмиши туфайли қанча оворагарчилик, асаббузарлик бўлишини ўйласангиз, бошда оғриқ туради. Шунинг учун ҳам йиғилишда сўзга чиққанлар ҳар бир киши ҳар доим огоҳ бўлиши керак, деган фикрни бот-бот таъкидлади.\nШу куни Қибрай шаҳарчасидаги «Янгиобод» маҳалла фуқаролар йиғинида ҳам профилактик тадбир ташкил этилди. Маҳалладоши, қўшнисининг қилмишини муҳокама қилиш учун йиғилган фуқаролар Ортиқовлар оиласига яхши таъриф беришди. Аммо кейинги пайтда эр-хотиннинг жанжалидан ҳамма безор бўлган.\n– Оиладаги жанжал хотиннинг калтакланиб жароҳатланишигача бориб етишида профилактика инспектори, маҳалла фаоллари, қўни-қўшниларнинг айби бор, – деди йиғилишда сўзга чиққан туман ИИБ бошлиғининг ёшлар масалалари бўйича ўринбосари, майор А. Абдураимов. – Негаки, эр-хотин кейинги пайтда тез-тез жанжаллашиб турган. Буни эшитганлар ҳам ўзини эшитмаганга олган. Мана, оқибати нимага олиб келди? Икки фарзандли аёл энди бу эр билан яшамайман, деяпти.\nТуман ИИБ ҳузуридаги тергов бўлими терговчиси, капитан\nХ. Қўшбоқова жанжал оқибатида эрнинг аёлга етказган шикастлари ҳақидаги тиббий хулоса билан таништирди. Тергов давомида ҳар икки томондан кўрсатилган важларни ўқиб берди.\n– Қарс икки қўлдан чиқади, оилада бир томон баланд келганида иккинчи томон озгина сукут сақлаб турса, олам гулистон: ҳаммаси жойига тушиб, яна иноқлашиб кетаверади, – деди маҳалла фаоли Маҳфуза Шарипова. – Бир ой аввал профилактика инспектори билан келиб, ота-онаси иштирокида эр-хотинни яраштириб кетгандик. Энди жанжаллашмаймиз, деб сўз беришганди. Бир-бирига ишонмаслик келишмовчиликка сабаб бўлмоқда.\nДарҳақиқат, оила аталмиш қўрғон ишонч заминига қурилади. Эр-хотин бир-бирига ишонмаса, турмушда хотиржамлик йўқолади. Ҳар иккисининг хаёлини хавотир ва гумон банд этади.\n– Йил бошидан бери маҳалламизда жиноят содир бўлмаганди, – дейди профилактика инспектори, лейтенант Орзумурод Авлоқулов. – Бу эр-хотиннинг жанжалига барҳам бериш, яраштириш учун кўп иш қилдик, лекин барибир айбимиз борлигини тан олишимиз лозим. Маҳалла фаолларидан бирини бириктириб қўйиб, доимий назорат қилишимиз лозим эди. Бу бизга бир сабоқ бўлди, энди янада ҳушёр бўлиб, ҳар бир хонадонни назоратга олишга ҳаракат қиламиз. Бунда катта ҳаёт тажрибасига эга кекса отахон ва онахонларнинг ёрдамини янада кучайтиришимиз керак бўлади.\nМаҳалла фаоллари Ортиқовлар оиласи яна иноқлашиб кетишига умид қилишди. Зеро, бир оиланинг парокандаликка учраб, эр-хотин ажрашиб, фарзандларнинг тирик етим қолишидан арши аъло ҳам ларзага келади, дейди кексаларимиз.\n✔ 287  12:04, 13.08.2018


Муносабат » Страница 12\nсана : 13-02-2018 / Муносабат\nсана : 06-02-2018 / Жиззах янгиликлари, Муносабат\nсана : 04-02-2018 / Жамият, Муносабат\nИсломнинг устуни бешта: иймон келтириш, намоз ўқиш, рўза тутиш, закот бериш ҳамда бойлиги ва соғлиғи етарли бўлса, ҳаж қилиш.\nсана : 30-01-2018 / Муносабат\nБугун дунё ҳар жабҳада шиддат билан ривожланиб бормоқда; маънавият, илм-у фан, сиёсат, иқтисод, спорт… Ақлини таниган дунё мамлакатлари сиёсатчилари ривожланишнинг ҳар қандай турига чоҳ қазувчи иллатлар билан беаёв курашмоқда. Жамиятнинг илдам ривожланишига тўсқинлик қилувчи энг катта\nсана : 26-01-2018 / Жамият, Муносабат, Солиқ хабарлари\nШифтга қараб тиржайиб ухлайдиган тун\nсана : 23-01-2018 / Спорт, Муносабат\nБугун ҳақиқатдан ҳам шунақа тун бўлади. 52 ҳамюртининг фожеасидан азият чекиб келаётган ўзбеклар бугун тунни табассум ила ором олиш билан ўтказадилар. Айтиш керак Хитойда бўлиб ўтаётган 23 ёшгача бўлган ёшлар ўртасида учинчи бор ўтказилаётган мусобақада ҳамюртларимиз финал босқичига етиб\nсана : 04-01-2018 / Жиззах янгиликлари, Муносабат


05:00 / 28.02.2017 1929 pdf Ўқиш режими + -\nҲар бир мусулмоннинг бошқа мусулмонларда бир қанча ҳақлари бордир. Баъзиларни амал қилиш учун ўрганиб чиқамиз.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам:«Мусулмоннинг мусулмондаги ҳаққи олтитадир», дедилар.\n«Улар, қайсилар, Эй Аллоҳнинг Расули,?» дейилди. «Қачон учратсанг, унга салом бер, қачон сени даъват қилса, унга жавоб бер, қачон сендан насиҳат сўраса, унга насиҳат қил, қачон акса урса ва Аллоҳга ҳамд айтса, унга яхшилик тила, қачон бемор бўлса, уни бориб кўр ва қачон вафот этса, ҳозир бўл», дедилар». Бешовлари ривоят қилган.\nТермизийнинг ривоятида: «Мусулмоннинг мусулмонда маъруф йўли ила олти ҳақи бордир; уни учратса салом беради, даъват қилса унга ижобат қилади, акса урса унга яхшилик тилайди, вафот этса жанозасига эргашади, бемор бўлса бориб кўради ва ўзига яхши кўрган нарсани унга ҳам яхши кўради», дейилган. Ушбу ҳадиси шарифда зикр қилинган нарсалардан ҳозир биз ўрганаётган бобнинг айни мақсадидир.\nПайғамбар соллаллоҳу алайҳи васаллам ўзларининг бу ҳадиси шарифларида ўз умматларига уларнинг бир-бирларидаги ҳақларини ўргатмоқдалар:\n1. Қачон учратсанг, унга салом бер.\nИкки мусулмон учрашганда уларнинг бирларида иккинчисига нисбатан салом бериш ҳақи бор. Улардан қай бири аввал салом берса, ўшаниси савобнинг кўпини олади ва ўз биродарига алик олишни фарз қилади.\nҲа, салом бериш суннат бўлса, алик олиш фарздир. Ана шу тариқа жамият аъзолари ўртасида ўзаро муҳаббат ва ҳамкорлик ривожланади. Зеро фақат уришиб қолганларгина бир-бирлари билан саломлашмайдилар. Мусулмонлар эса ҳаммалари бир-бирлари билан саломлашишни ўзларига бошқаларнинг ҳақи деб англайдилар.\n2. Қачон сени даъват қилса, унга жавоб бер.\nБирор муслмон маросим қилиб ўз биродарини ўша маросимга даъват қилса, ўша даъватга жавоб бериб, мазкур маросимга бормоқ ҳалиги мусулмон зиммасига ҳақ бўлиб тушади. Бу ҳам жамият аъзолари орасидаги ўзаро алоқаларни мустаҳкамлаш бўйича муҳим омилдир.\nҲанафий мазҳабида, номи валийма бўлса, унга қилинган даъватни қабул этиб, иштирок этиш учун бориш мандубдир, деганлар.\nВалийма - бир мусулмон киши ўзига етган хурсандчилик муносабти ила уюштирган зиёфатдир. Мусулмон инсон Аллоҳ таоло томонидан унга берилган маълум неъматга шукр қилиш маъносида хайри эҳсон бўлсин, дея дастурхон ёзиб, кўнгил яқин кишиларни даъват қилади. У шу билан ўзига етган неъмат, сурурга биродарларини шерик қилишни ўйлайди. Шунинг учун ҳам уларни даъват қилади. Албатта, ундоқ даъватни қабул қилиш лозим бўлади. Чунки, шу туфайли мусулмонлар орасида ижтимоий алоқалар ривожланади, мустаҳкамланади. Мусулмонлар орасида ҳамжиҳатлик кучаяди.\n3. Қачон сендан насиҳат сўраса, унга насиҳат қил.\nАлбатта, ҳар бир киши ўз ҳаёти давомида турли туман муаммоларга дуч келиб туради. Бу муаммоларни ҳал қилишда унинг бир ўзи ожиз бўлиши ҳам турган гап. Шунинг учун у ўзгаларнинг маслаҳатига муҳтож бўлади. Ҳар ишнинг ўз мутахасиси бор. Улар ўз мутахасислигига оид масалаларни ҳал қилишда ўзгалардан яхшироқ мақеъга эгадир. Бошқалар ундан маслаҳат сўраганда тўғри маслаҳат бериш унинг зиммасидаги ҳақдир.\nШунингдек, мусулмон киши илмли, таржибали килишалрнинг насиҳатига ҳам муҳтож бўлиб туради. Қачон бир мусулмон ўз биродаридан насиҳат сўраса, ўша сўралган мусулмонга насиҳат қилиш лозим бўлади.\nБу омил ҳам ўзаро алоқаларни мустаҳкамлашга хизмат қилиши турган гап.\n4. Қачон акса урса ва Аллоҳга ҳамд айтса, унга яхшилик тила.\nҲар бир мусулмон акса урганида «алҳамду лиллаҳ» дейиши лозим. Унинг акса уриб, ҳамд айтганини эшитган мусулмон биродарига эса унга «ярҳамукаллоҳу»-Аллоҳ сенга раҳм қилсин, деб яхшилик тиламоғи бурчдир.\nСиртдан арзимайдиганга ўхшаб кўринадиган бу ишга Ислом алоҳида эътибор бериши ҳам кишилар ўртасидаги ўзаро алоқаларни мустаҳкамлашга омил бўлиши турган гап.\n5. Қачон бемор бўлса, уни бориб кўр.\nБемор бўлган мусулмоннинг бошқа мусулмонлар устидан ҳаққи бор экан. У ҳам бўлса улар келиб беморни зиёрат қилиб кўриб, кўнгил сўраб, ҳаққига дуо қилиб кетишлари экан.\nУшбу ҳадиси шариф ҳукми бўйича бемор бўлган мусулмон ҳақида хабар эшитган бошқа мусулмонлар уни бориб кўришлари бемор олдида бурчлари ҳисобланар экан.\n6. Қачон вафот этса, ҳозир бўл.\nАжали етиб вафот этган мусулмонни шариат аҳкомларига мувофиқ дафн қилиш бошқа мусулмонлар зиммасидаги фарзи кифоядир. Улардан бир қисми бу ишни амалга оширсалар, мазкур фарз қолганларнинг зиммасидан ҳам соқит бўлади. Шунинг учун бирор мусулмоннинг вафоти ҳақидаги хабарни эшитган ҳар бир мусулмон иложи борича жанозага қатнашмоғи лозимдир.\n7. Ўзига яхши кўрган нарсани, унга ҳам яхши кўради.\nМусулмон шахс учун ўзига яхши кўрган нарсани ўз диндошларига ҳам яхши кўрмоқ унинг уларнинг олдидаги бурчидир.\nЎзига яхши кўрган нарсани ўз диндошларига ҳам яхши кўрмоқ эса жамият аъзоларига ҳам, жамиятга ҳам, бутун инсониятга ҳам кони фойдадир.\n8. Ўзига ёмон кўрган нарсани, биродарига ҳам ёмон кўради.\nБу ҳақ аввалги гапдан келиб чиққан. Мусулмон ўзига яхши кўрган нарсани, биродарига ҳам яхши кўриши лозим бўлганидек, ўзига ёмон кўрган нарсани, биродарига ҳам ёмон кўриши лозим бўлади.\n9. Мусулмонлардан бирортасига ҳам на гап ва на амал билан озор етказмаслик.\nАбдуллоҳ ибн Амр розияллоҳу анҳудан ривоят қилинади: «Пайғамбар соллаллоҳу алайҳи васаллам: «Мусулмон мусулмонлар унинг тилидан ва қўлидан саломат бўлган одамдир. Муҳожир Аллоҳ қайтарган нарсадан (ҳижратда) узоқда бўлган одамдир», дедилар». Бешовлари ривоят қилган.\nТермизий ва Насаийлар: «Мўмин одамлар унга қонлари ва молларини ишонган одамдир» жумласини зиёда қилганлар.\nЭнди, Термизий ва Насаий ривоятларида келган: «Мўмин одамлар унга қонлари ва молларини ишонган одамдир», деган таърифга тўхталайлик.\nИймон-мўмин, сўзлари «амн» - омонлик, ишончли маъноларини англатади. «Мўмин» сўзи бизда ювош - хушфеъл маъносида ишлатилиши ҳам шундан. Мўмин одам доимо тинчлик, омонлик тарафдори бўлганидан одамлар унга ўта ишониб қоладилар. Яъни, ўз жонлари ва молу-мулкларига мўминдан ёмонлик етмаслигига ишончлари комил бўлади.\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Иймон етмиш нечта ёки олтмиш нечта шўъбадан иборатдир. Унинг энг афзали «Лаа Илаҳа Иллаллоҳ» демоқлик ва энг кичиги, йўлдаги озор берадиган нарсани олиб ташлаш. Ҳаё, иймоннинг шўъбасидир», дедилар».\n10. Ҳар бир мусулмонга нисбатан тавозуъли бўлиш, улардан бирортасига мутакаббирлик қилмаслик.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Садақа молни ноқис қилмас. Аллоҳ авф ила бандага иззатдан бошқани зиёда қилмас. Ким Аллоҳ учун тавозуъ қилса, албатта, Аллоҳ уни юқорилатмай қўймас», дедилар». Муслим ва Термизий ривоят қилган.\nИбн Абу Дунёнинг ривоятда: «Тавозуъ бандага юқориликдан бошқани зиёда қилмас. Бас, тавозуъ қилинг! Аллоҳ сизни юқорилатур. Афв бандага иззатдан бошқани зиёда қилмас. Бас, афв қилинг! Аллоҳ сизни азиз қилур. Садақа молга кўпайишдан бошқани зиёда қилмас. Бас, садақа қилинг! Аллоҳ азза ва жалла сизга раҳм қилур», дейилган.\nОлий мақомга етай десак, тавозуълик бўлайлик.\nАбу Ҳурайра розияллоҳу анҳудан ривоят қилинади: «Албатта, Аллоҳ сизлардан жоҳилиятнинг кибрини ва ота-боболар ила фахрланишини кетказгандир. Тақводор мўмин ёки бадбахт фожир бўлиши мумкин. Сизлар Одам болаларисиз. Одам эса тупроқдандир. Кишилар қавмлар билан фахрланишларини қўйсинлар. Улар жаҳаннам кўмиридан бир кўмир бўлишдан ўзга эмаслар. Бўлмаса улар Аллоҳ учун тумшуғи ила гўнг титадиган сассиқ қўнғиздан ҳам пастроқ бўлурлар», дедилар». Абу Довуд ва Термизий ривоят қилган.\nИёз ибн Ҳимор розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳ менга «Тавозуъ қилинглар. Токи биров бировга тажовуз қилмасин ва биров бировдан фахрланмасин», деди», дедилар». Абу Довуд ва Муслим ривоят қилган.\nДемак, тавозуъ кишилар орасида, барча жамиятларда таовуз қилиш ва фахрланиш орқали содир бўладиган барча нохушликларнинг олдини олар экан.\n11. Мусулмон киши бировнинг ғийбатига қулоқ солмаслиги ва ўзи бировни ғайбат қилмаслиги керак.\nАллоҳ таоло «Ҳужурот» сурасида: «Баъзиларингиз баъзиларингизни ғийбат қилманглар. Сизлардан бирорталарингиз ўзининг ўлган биродарининг гўштини ейишни яхши кўрурми? Ҳа, ёмон кўрасизлар. Аллоҳдан қўрқинглар! Албатта, Аллоҳ тавбани кўп қабул қилувчи ва раҳмлидир», деган (12- оят).\nАбдуллоҳ розияллоҳу анҳудан ривоят қилинади: «Набий соллаллоҳу алайҳи васаллам: «Менинг асҳобларимдан бирортаси бошқа бир киши ҳақида гап етказмасин. Мен сизларнинг ҳузурингизга кўксим саломат ҳолимда чиқишни истайман», дедилар». Абу Довуд ва Термизий ривоят қилган.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Гуноҳи кабираларнинг каттаси бир одамнинг мусулмон кишининг обрўсига ноҳақдан тил тегизишидир. Бир сўкишга икки сўкиш ҳам гуноҳи кабиралардандир», дедилар». Абу Довуд ривоят қилган.\nМуставрид розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам: «Ким бир кишини ғийбат қилиб бирор нарса еса Аллоҳ уни жаҳаннамдан худди ўшанча таомлантиради. Ким бир кишини ғийбат қилиб бирор нарса кийса Аллоҳ унга жаҳаннамдан худди ўшанча нарса кийдиради. Ким бир кишини шуҳрат ва риё учун ғийбат қилса Аллоҳ уни қиёмат куни шуҳрат ва риё учун шарманда қилади», дедилар». Абу Довуд ривоят қилган.\n12. Ўзининг аччиғини чиқарган танишларидан уч кундан ортиқ аразламайди.\nИсломда биров билан сўкишиш, уришиш, жанжал қилиш гуноҳ ҳисобланади. Бандачилик билан гуноҳкор бўлиб уришиб, жанжаллашганларнинг бир-бирига адоват сақлаб аразлашиб юришлари гуноҳ устига гуноҳдир. Аччиғи чиққанда ўзига келиши учун уришган тарафларга уч кун муҳлат берилган. Ўша муҳлатдан кейин ҳам аразлашиб, бир-бирини кўрганда юз ўгириб кетишлик ҳаромдир. Ўртада юзага келган ноқулай ҳолатдан чиқишни ўз бўйнига олиб қарши томонга биринчи салом берган одам яхши одам бўлади.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Мўмин мўминдан уч кундан ортиқ аразлаши ҳалол эмас. Агар у уч кунни ўтказган бўлса, ўша билан учрашиб, салом берсин. Агар унинг саломига алик қайтарса, иккилари ажрга шерик бўладилар. Агар саломга алик қайтармаса, у гуноҳни ўзига олган бўлади. Мусулмон эса аразлашдан чиқади», дедилар». Абу Довуд ривоят қилган.\nЯна ўша кишидан ривоят қилинади: «Расулуллоҳ соллаллоҳу алайҳи васаллам: «Мусулмонга ўз биродаридан уч кундан ортиқ аразлаш ҳалол эмас. Ким ўшандан ортиқ аразлаб туриб ўлиб қолса, дўзахга киради», дедилар». Абу Довуд ривоят қилган.\n13. Бирор мусулмоннинг ҳузурига унинг изнисиз кирмаслик.\nУч марта изн сўрайди. Рухсат берса киради. Рухсат бермаса қайтиб кетади.\nАллоҳ таоло «Нур» сурасида: «Эй иймон келтирганлар! Ўз уйларингиздан бошқа уйларга то изн сўрамагунингизча ва уларнинг аҳлига салом бермагунингизча, кирманг. Ана шундай қилмоғингиз сиз учун яхшидир, шоядки эсласангиз», деган (27 - оят).\nИмом Бухорий ривоят қилган ҳадисда Пайғамбар соллаллоҳу алайҳи васаллам: «Сиздан бирор киши изн сўраса, уч марта сўрасин, изн берилмаса, ортига қайтсин», деганлар.\nЧунки уй эгалари бировни қабул қила олмайдиган ҳолатда бўлишлари ёки айнан изн сўраётган шахсни қабул қилиш имконлари йўқ бўлиши мумкин.\nИзн деганда уй эгасининг ёки у томондан вакил қилинган шахснинг изни кўзда тутилади. Уйга эга бўлмаган ёки уй эгаси томонидан вакил қилинмаган одамнинг изни ҳисобга ўтмайди.\nИзн сўровчи тихирлик қилмаслиги, одоб билан уч мартагача изн сўраши, жавоб бўлмаса, қайтиб кетмоғи лозим.\n14. Барчага ҳусни хулқ ила муомалада бўлиш.\nАбу Зарр розияллоҳу анҳудан ривоят қилинади: «Расулуллоҳ соллаллоҳу алайҳи васаллам менга: «Қаерда бўлсанг ҳам, Аллоҳга тақво қил. Ёмонликка яхшиликни эргаштир. Бу уни ўчиради. Одамларга ҳусни хулқ ила муомала қил», дедилар». Термизий ривоят қилган.\n15. Катта ёшлиларни улуғлаш, уламоларни ҳурмат қилиш ва болаларга раҳимли бўлиш.\nИбн Аббос розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Кичкинамизга раҳм қилмаган, каттамизни улуғламаган, амри маъруф ва наҳйи мункар қилмаган биздан эмас», дедилар». Абу Довуд ва Термизий ривоят қилган.\nАнас розияллоҳу анҳудан ривоят қилинади: «Набий соллаллоҳу алайҳи васаллам: «Қай бир ёш қарияни ёши учун икром қилса, албатта, Аллоҳ унга ҳам қарилик чоғида ёши учун икром қиладиган шахсни муҳайё қилади», дедилар». Термизий ривоят қилган.\nПайғамбаримиз соллаллоҳу алайҳи васаллам ўзларининг бошқа бир ҳадисларида: «Ким каттамизни улуғламаса, кичигимизга раҳм қилмаса, ва уламоларимизни эътироф қилмаса биздан эмасдир», деганлар.\nАбу Зарр розияллоҳу анҳудан ривоят қилинади: Набий соллаллоҳу алайҳи васаллам: «Биродаринг юзига табассум қилмоғинг садақадир. Амри маъруф, наҳйи мункар қилмоғинг садақадир. Адашган еридаги одамни йўллаб қўймоғинг садақадир. Кўзи яхши кўрмайдиган кишига бир нарсани кўрсатиб қўймоғинг садақадир. Йўлдан тошни, тиконни ва суякни олиб ташлашинг садақадир. Ўзингнинг пақирингдан биродарингнинг пақирига қуйиб бермоғинг садақадир», дедилар». Термизий ривоят қилган.\nОчиқ юзлик бўлиш ҳусни хулқнинг бир шўъбасидир. Фақат бир бор бировнинг юзига табассум ила боқмоқ ҳам садақа экан. Исломда кишилар орсидаги ўзаро муомалаларга қанчалик эътибор берилганини қаранг! Садақа қилишдек улуғ ишнинг савобини олмоқчи бўлган одам бошқа бировга табассум ила боқиб қўйса етарли.\nОиша розияллоҳу анҳодан ривоят қилинади: «Набий соллаллоҳу алайҳи васаллам: «Эй Оиша, албатта, Аллоҳ мулойимдир. У зот мулойимликни яхши кўрадир ва мулойимлик учун қўполликка ҳамда ундан бошқага бермаган нарсани берадир», дедилар». Тўртовлари ривоят қилган.\nЯхшилик ҳақида келтирилган таърифларнинг бирида: «Яхшилик-фарзу вожибларни қилиш. Ҳаромдан ҳазар қилиш. Одамларга очиқ юз билан қараб, уларга эҳсон қилиш», дейилган.\nИмом Абу Довуд қилган ривоятда Расулуллоҳ соллаллоҳу алайҳи васаллам: «Ваъда қарздир», деганлар.\nАбдуллоҳ ибн Абу Ҳамсаа розияллоҳу анҳудан ривоят қилинади: «Набий соллаллоҳу алайҳи васаллам билан у зот пайғамбар этиб юборилишларидан олдин бир савдо иши килдим. Менда у зотнинг бир оз ҳақлари қолди. Мени уни турган жойларига келтириб беришни ваъда қилдим. Аммо унитиб қўйдим. Уч кундан кейин ёдимга келди. Келсам, у зот жойларида турибдилар. Мени кўриб:\n«Эй йигит, мени машаққатга қўйдинг-ку, уч кундан буён шу ерда интизор бўлиб турибман», дедилар». Абу Довуд ривоят қилган.\nАнас ибн Молик розияллоҳу анҳудан ривоят қилинади: «Пайғамбар соллаллоҳу алайҳи васаллам: «Сизлардан бирортангиз то, ўзи учун яхши кўрган нарсани, биродари учун ҳам раво кўрмагунча мўмин бўла олмайди», дедилар». Бешовларидан фақат Абу Довуд ривоят қилмаган.\n19. Кўриниши ва ҳайъати мартабасига далолат қилиб турган одамни улуғлаш ва ҳар кимни мартабасига қараб муомала қилиш.\nИмом Ҳоким ривоят қилади: «Расулуллоҳ соллаллоҳу алайҳи васаллам ўз уйларидан бирига кирдилар. У зотнинг олдиларига саҳобалари кириб уй тўлиб тошди. Кейин Жарир ибн Абдуллоҳ Бажалий келди. Жой топа олмай, остонага ўтирди. Расулуллоҳ соллаллоҳу алайҳи васаллам ридоларини ўраб унга отдилар ва:\n«Шунинг устига ўтир», дедилар.\nЖарир уни олиб, юзига суртиб йиғлай бошлади. Сўнгра ўраб, Расулуллоҳ соллаллоҳу алайҳи васалламга отди ва:\n«Сизнинг кийимингиз устига ўтира олмайман. Мени сиз ҳурмат қилган бўлсангиз, Аллоҳ сизни ҳурмат қилсин!» деди.\nРасулуллоҳ соллаллоҳу алайҳи васаллам ўнгга ва чапга назар солдилар – да:\n«Бир қавмнинг ҳурматли одами келса, икром қилинглар!» дедилар».\n20. Аввалдан ҳақи бор шахсни эҳтиромини қилиш.\nИбн Туфайл розияллоҳу анҳудан ривоят қилинади: «Набий соллаллоҳу алайҳи васалламни Жаъронада гўшт тақсимлаётганларини кўрим. Ўша вақтда мен ёш бола эдим. Туянинг суягини ташиб турган эдим. Бирдан бир аёл келиб қолди ва Набий соллаллоҳу алайҳи васалламга яқинлашди. У зот уни кўриб ўринларидан турдилар ва унга ридоларини ёздилар. У унинг устига ўтирди. Мен:\n«У зотни эмизган оналари», дейишди». Абу Довуд ривоят қилган.\nАллоҳ таоло «Нисо» сурасида: «Уларнинг кўпгина махфий суҳбатларида яхшилик йўқ, магар ким садақага, яхшиликка ва одамлар орасида ислоҳга амр қилсагина, (яхшилик бор). Ким ўша (иш)ни Аллоҳнинг розилиги учун қилса, албатта, унга улуғ ажр берамиз», деган (114- оят).\nНисо сурасида келган ушбу ояти каримада, яхшилиги бор суҳбатлар ичида одамлар орасида ислоҳ учун олиб борилган суҳбатлар ҳам зикр қилинмоқда. Демак, ўша яхши иш шариатда бор, мўъмин-мусулмонлар уни қилишлари керак.\nАбу Дардо розияллоҳу анҳудан ривоят қилинади: «Пайғамбар саллоллоҳу алайҳи васаллам: «Сизларга рўза, намоз ва садақадан ҳам афзал даража ҳақида хабар берайми?» - дедилар.\n«Ҳа, эй Аллоҳнинг Расули», - дейишди.\n«Одамлар орасини ислоҳ қилиш. Одамлар орасини бузиш эса қирувчидир», - дедилар. Абу Довуд ва Термизий ривоят қилган.\nТермизий: «Сочни қиради, демайман. Лекин динни қиради»ни зиёда қилган.\nСаҳл Соъидий розияллоҳу анҳудан ривоят қилинади: «Бани Амрнинг орасида уруш бўлган эди. Бу Пайғамбар саллоллоҳу алайҳи васалламга етиб борди. Шунда У зот Пешинни ўқиб бўлиб, уларнинг орасини ислоҳ қилиш учун келдилар. Бухорий ва Насаий ривоят қилган.\nЎзаро уришиб қолган қавмнинг яраштириш учун Пайғамбаримиз саллоллоҳу алайҳи васалламнинг шахсан ўзлари боришлари, сулҳ иши ўта аҳамиятли иш эканига далолатдир. Пайғамбаримиз соллаллоҳу алайҳи васалламнинг ушбу ишларидан барча мўъмин-мусулмонлар, хусусан, уларнинг ишига бош бўлиб турган раҳбар шахслар ўрнак олишлари лозимдир.\nУмму Кулсум бинти Уқба розияллоҳу анҳодан ривоят қилинади: «Бу аёл Набий соллаллоҳу алайҳи васалламга байъат қилган биринчи муҳожиралардан бўлган эди. У киши Расулуллоҳ соллаллоҳу алайҳи васалламнинг: «Одамлар орасини ислоҳ қилган қилган каззоб эмас. Хайрни айтади ва хайрни етказади», деганларини эшитган экан.\n«Мен у зотнинг одамлар «ёлғон» дейдиган нарсадан бирор нарсага рухсат берганларини эшитмаганман. Илло уч нарсага; урушда, одамлар орасини ислоҳ қилишда ва эрнинг ўз хотинига ва хотиннинг ўз эрига гапиришида рухсат берганлар», деди у». Тўртовлари ривоят қилган.\nАбу Довуднинг лафзида: «Расулуллоҳ соллаллоҳу алайҳи васаллам:нинг ёлғондан бирор нарсага рухсат берганларини эшитмаганман. Илло уч нарсани «ёлғончи ҳисобламайман» дер эдилар; одамлар орасини ислоҳ қилган одамни. У бир гапни айтса, ундан ислоҳдан бошқани ирода қилмайди. Урушда сўз сўзлаган кишини ва ўз хотинига сўз айтган эрни ҳамда ўз эрига сўз айтган хотинни», дейилган.\nИсломда ёлғон ҳаром ва катта гуноҳ ҳисобланса ҳам ундан каттароқ зарарни қайтариш учун уч ҳолатда истисно тариқасида ёлғон ишлатишга рухсат берилган.\nМусулмонларнинг бир-бирлари билан урушиб юришлари жуда ҳам ёмон иш. Бу ёмон иш оқибатида инсонлар ва жамиятлар ораси бузилади. Кишиларнинг бир-бирлари билан хусуматлашишлари, уришилари барча бало офатларнинг бошидир. Шунинг бу ҳолат пайдо бўлиши билан қандоқ қилиб бўлса ҳам уни бартараф қилишга ўтмоқ зарур. Бу йўлда ҳатто ёлғон гапирилса ҳам рухсат. Чунки одамларнинг орасини ислоҳ қилиш учун ёлғон гапирган одам фақатгина яхшилик учун ёлғон гапиради.\nУқба ибн Омир розияллоҳу анҳудан ривоят қилинади: «Набий соллаллоҳу алайҳи васаллам: «Ким бир авратни кўриб уни беркитса, худди тирик кўмилган қизни қайта тирилтиргандек бўлади», дедилар». Абу Довуд ва Насаий ривоят қилган.\nМусулмон одамнинг айбини беркитиш ана шундоқ улуғ иш. Бир мусулмон иккинчи мусулмоннинг айбини фош қилиб уни одамлар ичида шарманда қилиши худди уни тириклайин кўмиб юбориш билан баробардир. Бир мусулмоннинг кишилар ичида шарманда бўлишидан ўлгани афзал. Шунинг учун ҳам ўз биродарининг айбини беркитган одам уни ўлимдан сақлаб қолган билан баробар бўлади.\nМуоз ибн Анас ал-Жуҳаний розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ким бир мўминни мунофиқдан ҳимоя қилса, Аллоҳ қиёмат куни бир фариштани юбориб унинг гўштини жаҳаннам ўтидан ҳимоя қилади. Ким бир мусулмонни бир нарса ила уни шарманда қилиш учун айбласа, Аллоҳ уни жаҳаннам кўприги устида то у гапидан қайтгунча ушлаб туради», дедилар». Абу Довуд ривоят қилган.\nБир одам мўмин кишини ғийбат қилиб обрўсини тўкаётган бўлса уни эштиб турган кишилар ичидан мазкур мўминни ҳимоя қилган одам катта ажрга эга бўлади. Унинг мўмин кишининг обрўсини ҳимоя қилгани қиёматда ўзига катта бахт бўлиб қайтади. Аллоҳ таоло уни дўзахдан ҳимоя қилади. Бас, шундоқ экан мўминлар бир-бирларини мунофиқларнинг ғийбат ва бўҳтонларидан ҳимоя қилишлари зарур.\nАксинча, бу дунёда мўмин-мусулмоннинг айблаш билан машғул бўлган одам қиёматда хижолатда қолар экан. Маҳшарга тўпланганлар ҳузурида қилган набокорлиги жазоси ўлароқ жаҳаннам кўпригидан ўта олмай тўхтаб қолар экан. Бас, шундоқ экан мўмин банда зинҳор ўз биродарини айблашга ўтмасин.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Ким бир мўминдан бу дунё машаққатларидан бир машаққатни аритса, Аллоҳ таоло ундан қиёмат куни машаққатларидан бирини аритади. Ким бир камбағалнинг ишини енгиллатса, Аллоҳ унинг бу дунёю охиратидан ишларини енгиллатади. Ким бир мусулмоннинг айбини беркитса, Аллоҳ унинг айбини бу дунёю охиратда беркитади. Модомики, банда ўз биродарининг ёрдамида экан, Аллоҳ ҳам унинг ёрдамида бўлади. Ким илм талаб қилиш йўлига тушса, Аллоҳ унга жаннатнинг йўлини енгиллаштиради. Қайси бир қавм Аллоҳнинг уйларидан бирида жам бўлиб, Аллоҳнинг китобини тиловат қилса, уни ўрганса, албатта, уларнинг устига сакийна тушади, уларни раҳмат ўраб олади, фаришталар қуршаб олади ва Аллоҳ Ўз ҳузуридагилар қаторида зикр қилади. Кимнинг амали ортга сурса, уни насаби олдга сура олмайди»-дедилар». Муслим, Абу Довуд ва Термизий ривоят қилган.\nБиринчиси-моддий камчиликларни беркитиш, мисол учун баданини беркитиш учун кийим олиб бериш бўлса, маънавийси эса ёмон иш қилганини кўриб қолиб ҳеч кимга айтмай беркитишдир. Бу ҳам инсон ҳаётида доимо учраб турдиган ҳолат. Бир жамиятда яшаб турган кишилар бир-бирларининг айбларини беркитиб яшасалар яхши бўлади.\nИнсон билиб-билмай турли хатоларга йўл қўйиши мумкин. У ўзи йўл қўйган хатони беркитишга ҳаракат қилмоқдами, демак ўша одамда яхшилик бор. Шунинг учун унинг айбини очишга, ҳаммага ошкор этишга ҳаракат қилиш дуруст эмас. Агар биров гуноҳ ва айб ишларни ошкор қилса, ундан яхшилик кутиб бўлмайди.\nБировнинг айбини беркитган одам аслида ўзининг айбини беркитади. Аллоҳ таоло шу қилган иши учун унинг бу дунёю охиратдаги айбини беркитади. Чунки, у бировнинг айбини ошкор қилса, бошқа биров ёки ўша айби очилган киши унинг ҳам айбини очиши турган гап. Бу туфайли жамиятнинг ҳар бир аъзоси бошқасининг айбини очиш учун ҳаракат қиладиган бўлиб қолади. Оқибатда жамият аъзолари орасида ўзаро келишмовчилик ва душманчилик кучаяди, ҳамда жамият таназзулга юз тутади.\n23. Шубҳали ерларда бўлиб, ишларни қилиб одамларни ғийбат ва ёмон гумон каби гуноҳ ишларни қилишларига сабаб бўлиб қолмаслик.\nБировнинг гуноҳ иш қилишга сабаб бўлиш, ўша гуноҳга шерикликдир.\nАллоҳ таоло «Анъом» сурасида: «Уларнинг Аллоҳдан ўзга ибодат қиладиганларини сўкмангиз. Бас, билмасдан зулм ила Аллоҳни сўкиб юрмасинлар…», деган (108 – оят).\nМушрикнинг бутларини сўкишдан қайтаришнинг асосий сабаби оятнинг ўзидан англашиляпти: «Бас, билмасдан зулм ила Аллоҳни сўкиб юрмасинлар».\nЯъни, мусулмон киши мушрикнинг санамини сўкса, бундан ғазабланган мушрик ҳам жавобан Аллоҳ субҳонаҳу таолони таҳқирлашига сабаб бўлади.\nАбдуллоҳ ибн Амр розияллоҳу анҳудан ривоят қилинади: «Набий соллаллоҳу алайҳи васаллам: «Гуноҳи кабираларнинг энг катталаридан бири киши ўз ота-онасини лаънатламоғидир», дедилар.\n«Эй Аллоҳнинг Расули, қандоқ қилиб киши ўз ота-онасини лаънатлайди?» дейилди.\n«Киши бошқа бир кишининг отасини сўкади. Бас, у ҳам буни отасини ва онасини сўкади», дедилар». Иккисини тўртовлари ривоят қилган.\nИмом Бухорий, Муслим ва бошқалар келтирган ривоятдаСофия розияллоҳу анҳо онамиз айтадилар:\n«Пайғамбар соллаллоҳу алайҳи васаллам масжидда эътикоф ўтирган эдилар. Мен кечаси у кишининг зиёратларига келдим, бироз гаплашдим, сўнг, уйим томон турдим. У киши мени кузатгани мен билан турдилар. (У кишининг уйи Усома ибн Зайднинг масканида эди). Бас, ансорийлардан икки киши ўтиб қолди. Улар Пайғамбар соллаллоҳу алайҳи васалламни кўришлари билан тезлаб қолдилар.\n«Икковингиз шошилманг, бу-София бинти Ҳуяйдир»-дедилар.\n«Субҳоналлоҳ! Эй Аллоҳнинг Расули!»-дейишди.\n«Албатта, шайтон инсоннинг қон юрар жойида юради. Мен у сизнинг қалбингизга бирор нарсани ёки ёмонликни отишидан қўрқдим», - дедилар.\nУмар ибн Хаттоброзияллоҳу анҳу:\n«Ким ўзини шубҳали мақомга қўйса ва биров унинг ҳақида ёмон гумонга борса, ўзидан бошқадан хафа бўлмасин», деганлар.\n24. Ҳожатманд кишиларга қўлидан иш келадиганлар ҳузурида воситачи – шафоатчи бўлиб ишини битириб беришга ҳаракат қилади.\nАллоҳ таоло «Нисо» сурасида: «Ким яхши шафоат қилса, ундан ўз насибаси бўлур. Ким ёмон шафоат қилса, ундан ўз насибаси бўлур. Аллоҳ ҳар бир нарсанинг баҳосини берувчи зотдир», деган (85- оят).\nАраб тилида «шафоат» сўзи бизда танилган маънодан кўра кенгроқ маънода ишлатилади. Бировни бошқалар олдида оқлаш учун қилинган саъй-ҳаракат ва гап-сўз ҳам шафоат ҳисобланади. Инчунин, қоралаш учун қилингани ҳам. Шунингдек, бир ишнинг яхшилигини тушунтириш учун тарғиб қилиш, унга қизиқтириш яхши шафоат, ўша ишни ёмон деб тушунтириш эса, ёмон шафоат ҳисобланади.\nОяти каримада таъкидланишича яхши шафоат қилган киши, яхшилик йўлида воситачилик қилган киши ўша ўзи қилган шафоатчиликдан насибадор бўлар экан. Шунингдек ёмон шафоатчилик қилган одам ёмонликдан насибасини олар экан.\n«Мўмин мўминнга худди бинодек баъзиси баъзисини тутиб туради» дедилар ва бармоқларини бир бирига киритиб кўрсатдилар. Набий соллаллоҳу алайҳи васаллам ўтирган эдилар. Бир одам ёки ҳожатманд киши сўров билан келди. У зот бизга юзландилар ва:\n«Шафоатчилик қилинглар. Ажр оласизлар. Аллоҳ Ўз набийси тилида нимани истаса ҳукм қилсин», дедилар».\nБу ҳадиси шариф Пайғамбар соллаллоҳу алайҳи васаллам: саҳобаларни ҳожатманд кишига вомитачилик қилиб ёрдам беришга ўргатмоқдалар. Манаву одам мендан ўз ҳожатини сўраб келди. Сизлар мендан унинг ҳожатини чиқаришимни сўраш ила унга ёрдам беринглар, демоқдалар.\nҲоким ва ишбошиларга мурожат қилиб бировларнинг ишини битириб бериш яхшидир. Фақатгина ҳадга лойиқ иш ҳокимга етганда ва ношаръий ишларда воситачилик қилинмайди. Бошқаларда шафоатчилик ажр билан тақдирланадиган ишдир.\nМуовия розияллоҳу анҳудан ривоят қилинади: «Шафоатчилик қилинглар. Ажр оласизлар. Мен бир ишни қилмоқчи бўлсам ҳам, сиз шафоатчилик қилиб ажр олишингиз учун уни ортга суриб тураман. Чунки Расулуллоҳ соллаллоҳу алайҳи васаллам:\n«Шафатчилик қилинглар. Ажр оласизлар» деганлар», деди». Абу Довуд ва Насаий ривоят қилган.\nСаҳобаи киромлар шафоатчилик қилиш бобида бошқаларга ўрнак эдилар. Уларнинг бирлари бўлмиш Абдуллоҳ ибн Аббос розияллоҳу анҳунинг қандоқ шафоатчилик қилганлари билан танишиб қўйишимиз ўзимиз учун фойдалидир.\nИмом ал-Ҳоким ва Тобаронийлар келтирган ривоятда Ҳассон ибн Собит розияллоҳу анҳу қуйидагиларни айтадилар: «Биз ансорийлар жамоаси Умар ёки Усмондан (ровийлардан Абу Зинод шак қилган) бир нарсани талаб қилдик. Бас, Абдуллоҳ ибн Аббос розияллоҳу анҳуни ва Расулуллоҳ соллаллоҳу алайҳи васалламнинг саҳобаларидан бир неча нафарини ўзимиз билан бирга олиб бордик. Шунда Ибн Аббос ҳам гапирди, қолганлар ҳам гапирдилар. Улар ансорийларни, уларнинг фазлларини зикр қилдилар. Биз талаб қилган иш оғир иш эди. Волий узр айтди. У уларнинг ҳар гапига жавоб топиб бераверди. Охири улар унинг узрини қабул қилиб ўринларидан туришди. Илло Ибн Аббос турмади. У ўз гапида давом этиб: «Йўқ! Аллога қасамки, ансорийларга бундоқ қилиш тўғри келмайди. Ахир улар нусрат берганлар, жой берганлар…деб уларнинг фазлларини зикр қилаверди. У яна: «Манависи Расулуллоҳ соллаллоҳу алайҳи васалламнинг шоирлари, у зотни ҳимоя қилган», деди.\nИбн Аббос ўзининг жамловчи каломи ила барча узрларни тўсиб, мурожат қилишда давом этаверди. Охири волийнинг бизнинг ҳожатимизни чиқаришда бошқа иложи қолмади.\nБас, Аллоҳ унинг каломи ила бизнинг ҳожатимизни раво қилганидан кейин чиқдик. Мен Абдуллоҳнинг қўлидан ушлаб олиб уни алқаб, ҳақига дуо қилиб борар эдим. Бас, масжидда у билан бирга бўлиб у қилган ишни қила олмаган жамоа олдидан ўтиб қолдим. Мен улар эшитадиган қилиб:\nШунда мен Абдуллоҳга: «Аллоҳга қасамки, бу нубувватнинг қолдиғидир. Аҳмад соллаллоҳу алайҳи васалламнинг меросидир. У ичингизда ўша нарсага ҳақлироғи экан!» дедим».\n25. Ҳар бир учраган мусулмонга салом беради ва у билан қўл олишиб кўришади.\nАллоҳ таоло: «Қачонки сизга бир саломлашиш ила салом берилса, сиз ундан кўра яхшироқ алик олинг ёки худди ўзидек жавоб беринг. Албатта, Аллоҳ ҳар бир нарсанинг ҳисобини олувчи зотдир», деган (Нисо: 86).\nИсломдаги саломлашиш энг гўзал ва энг маъноли саломлашишдир. Исломда танигангаю танимаганга салом бериш суннатдир. Саломга алик олиш эса, вожибдир.\nПайғамбардан соллаллоҳу алайҳи васалламдан: «Қайси амал энг яхши амалдир?» деб сўралганда, у зот: «Таниган ва танимаган одамингга таом ва салом бермоғинг», деб жавоб берганлар.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Жоним қўлида бўлган зот ила қасамки, мўмин бўлмагунингизча жаннатга кирмассиз. Ўзаро муҳаббат қилмагунингизча мўмин бўлмассиз. Сизни қачон қилсангиз ўзаро муҳаббат қиладиган бўладиганингиз амалга далолат қилайми? Орангизда саломни кенг таратинг», дедилар». Абу Довуд,Термизий ва Муслим ривоят қилган.\n«Набий соллаллоҳу алайҳи васаллам: «Одамларнинг Аллоҳга энг яқини уларга энг аввал салом берганидир», дедилар». Абу Довуд ваТермизий ривоят қилган.\n«Набий соллаллоҳу алайҳи васаллам: «Роҳманга ибодат қилинглар! Саломни тарқатинглар! Жаннатга салом ила кирурсизлар», дедилар». Термизий ривоят қилган.\nЖобир розияллоҳу анҳудан ривоят қилинади: «Набий соллаллоҳу алайҳи васаллам: «Аввал салом, кейин калом», дедилар».\nЧунки салом омонлик ва тинчликдир. Аввал омонлик ва тинчликни эълон қилиб олиб сўнг гап бошлаш лозим. Шунинг танигану танимаган ҳар бир кишига гапиришдан аввал салом бермоқ исломий маданиятнинг ажралмас қисмидир.\nЯна ўша кишидан ривоят қилинади: «Набий соллаллоҳу алайҳи васаллам: «Салом бермагунича бировни таомга даъват қилманг», дедилар». ИккисиниТермизий ривоят қилган.\nЧунки салом мартабада таомдан устин туради.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Отлиқ пиёдага, пиёда ўтирганга ва оз кўпга салом беради», дедилар». Тўртовлари ривоят қилган.\nБу ҳадиси шарифда одоб бўйича ким кимга аввал салом бериши ҳақида сўз кетмоқда. Демак, маркабга миниб олган одам пиёда кетаётган одамга салом бериши керак экан. Тик юриб кетаётган одам ўтирган одамга салом бермоғи лозим. Озчилик кўпчиликка салом бермоғи керак.\nАнас розияллоҳу анҳудан ривоят қилинади: «Набий соллаллоҳу алайҳи васаллам менга: «Эй Болам! Қачон аҳлинг олдига кирсанг салом бер. У сенга ҳам, аҳли байингга ҳам барака бўладир», дедилар». Термизий ривоят қилган.\nЎз уйига кираётган киши ўзининг аҳли байтига ёки ўзига салом бериши лозимлиги Қуръони Каримда ҳам зикр қилинган.\nАллоҳ таоло «Нур» сурасида: «Уйларга кирган чоғингизда ўзларингизга Аллоҳдан бўлган покиза ва муборак табрик ила салом беринглар. Аллоҳ сизларга оятларни ана шундай баён қилур. Шоядки ақл юритсангиз», деган (61- оят).\nОяти каримадаги «ўзларингизга» сўзини бир-бирингизга ва ўзингизга-ўзингиз деб тушунмоқ лозим. Чунки бунинг баёнида келган ривоятларда, биров бир уйга кирганда ўша ерда бор кишиларга салом беради, агар у ерда ҳеч ким бўлмаса, «Ассалому алайна ва ала ибодиллоҳис-солиҳийн», деб ўзига ва солиҳларга салом беради, дейилган.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Мусулмон зиммасига ўз биродари учун беш нарса вожиб бўладир; Саломга алик олиш, акса ургангга соғлик тилаш, даъватга ижобат қилиш, беморни кўриш ва жанозага ергашиш», дедилар». Бешовлари ривоят қилган.\nУшбу ҳадиси шарифда зикр қилинган нарсалардан ҳозир биз учун кераги, саломга алик олишдир. Қолганлари ўз ўрнида келган.\nБир мусулмон салом берса унинг саломига алик олиш иккинчи мусулмонга вожиб бўлар экан. Саломга алик олмаган киши вожиб амални тарк қилган шахс сифатида гуноҳкор бўлади.\nҚатода розиаллоҳу анҳудан ривоят қилинади: «Мен Анасга: «Набий соллаллоҳу алайҳи васалламнинг саҳобаларида қўл олиб кўришиш бормиди?» дедим.\n«Ҳа», деди». Бухорий ваТермизий ривоят қилган.\nБаро ибн Озиб розиаллоҳу анҳудан ривоят қилинади: «Набий соллаллоҳу алайҳи васаллам: «Икки мусулмон учрашганларида қўл олиб сўрашсалар, албатта, уларни бир-бирларидан ажрашларидан олдин мағфират қилинади», дедилар». Абу Довуд ваТермизий ривоят қилган.\nЯна ўша кишидан ривоят қилинади: «Набий соллаллоҳу алайҳи васаллам: «Қачон икки мусулмон учрашиб, қўл олиб сўрашсалар, Аллоҳга ҳамд айтсалар ва У зотга истиғфор айтсалар, икковларини мағфират қилинади», дедилар». Абу Довуд ва Ибн Сунний ривоят қилган.\nАнас розиаллоҳу анҳудан ривоят қилинади: «Аҳли Яман келганида Расулуллоҳи соллаллоҳу алайҳи васаллам: «Батаҳқиқ, ҳузурингизга аҳли Яман келди. Улар бирнчи қўл олиб кўришганлардир», дедилар». Абу Довуд ривоят қилган.\nЯна ўша кишидан ривоят қилинади: «Бир киши: «Эй Аллоҳнинг Расули, Биздан бир киши ўз биродарини ёки дўстини учратса, унга эгилиб таъзим қиладими?» деди.\n«Уни қучоқлаб, ўпадими?» деди.\n«Қўлидан олиб, қўл бериб сўрашадими?» деди.\nЯна ўша кишидан ривоят қилинади: «Набий соллаллоҳу алайҳи васаллам бир киши у зотга йўлиқиб қўл олиб кўришса, ўша одам ўзи қўлини тортмагунча у зот қўлларини тортиб олмас эдилар. Унинг ўзи юзини ўгирмагунча у зот юзларини ўгирмас эдилар. У зотни ўзлари билан ўтирган одам олдида тиззаларини чўзганлари кўрилмаган».\nАбдуллоҳ розиаллоҳу анҳудан ривоят қилинади: «Набий соллаллоҳу алайҳи васаллам: «Сўрашишнинг батомом бўлиши қўл олиш иладир», дедилар». УчовиниТермизий ривоят қилган.\n26. Мусулмон биродарининг жони, моли ва обрўсига етадиган зулмни даф қилади ва унга бу ишда ёрдам беради. Бу исломий биродарлик тақозо қиладиган ҳақдир.\nМуоз ибн Анас ал-Жуҳаний розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ким бир мўминни мунофиқдан ҳимоя қилса, Аллоҳ қиёмат куни бир фариштани юбориб унинг гўштини жаҳаннам ўтидан ҳимоя қилади. Ким бир мусулмонни бир нарса ила уни шарманда қилиш учун айбласа, Аллоҳ уни жаҳаннам кўприги устида то у гапидан қайтгунча ушлаб туради», дедилар».\nЖобир розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Қай бир одам бир мусулмон кишини уни беҳурмат қилинаётган ва обрўси тўкилаётган жойда ҳимоясиз қолдирса, Аллоҳ ҳам уни У зотнинг ҳимоясини истаб турган жойда ҳимоясиз қолдиради. Қай бир одам бир мусулмон кишини уни беҳурмат қилинаётган ва обрўси тўкилаётган жойда ҳимоя қилса, Аллоҳ ҳам уни У зотнинг ҳимоясини истаб турган жойда ҳимоя қилади», дедилар». Иккисини Абу Довуд ривоят қилган.\nБиробарин мусулмон киши ўз биродарини ҳеч ҳам беобрў ва беҳурмат қилинишига қўймасин. Ўшандоқ ҳолат пайдо бўлса дарҳол уни ҳимоя қилсин. Ана шундагина у қиёмат куни Аллоҳ таолонинг ҳимоясида баҳраманд бўлади.\nАбу Дардо розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ким ўз биродарининг обрўсини ҳимоя қилса, Аллоҳ қиёмат куни унинг юзини дўзахдан ҳимоя қилади», дедилар». Термизий ва Аҳмад ривоят қилган.\nШарҳ: Ҳа, мусулмонлар бир-бирларини ёмонларнинг ғийбат ва бўҳтонларидан сақлашлари, ҳимоя қилишлари лозимдир. Агар бу иш қилинмаса, жамият иғвохонага, бўҳтон марказига айланиб қолади. Бу билан жамият аъзолари орасида ўзаро адоват авж олади. Аста секин бундоқ жамият танозулга юз тутади.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Мўмин мўминнинг ойнасидир. Мўмин мўминнинг биродаридир. Унинг зое бўлган нарсасини топиб беради ва уни ортидан беркитиб туради», дедилар». Абу Довуд ва Термизий ривоят қилган.\n«Албатта, сизнинг бирингиз ўз биродарининг ойнасидир. Агар унда кирни кўрса артиб қўйсин», дедилар».\nУшбу ҳадиси шарифга амал қилингандагина мўминлар катта ютиқларга эришишлари мумкин. Бу ҳадиси шарифга амал қилмай туриб, балки унинг тескарисини қилиб туриб бирор яхшиликни кутиш мумкин эмас.\n27. Ёмон одамга учраб қолса, чидайди ва ундан эҳтиёт бўлади.\nАллоҳ таоло «Мўминун» сурасида: «Ёмонликни гўзал нарса ила дафъ қил», деган (96 – оят).\nЯъни, уларнинг ёмонликларига яхшилик билан жавоб қайтар. Шунда гўзал бўлади.\nАллоҳ таоло «Раъд» сурасида: «Ва ёмонликни яхшилик ила қайтарарлар», деган (22 – оят).\nУламоларимиз, ушбу оятдаги ёмонликни яхшилик билан қайтариш кундалик шахсий муомалаларда ёмонликни синдириш йўлида бўлади, аммо Аллоҳнинг динига тегишли ишларда қўлланилмайди, деганлар.\nОиша розияллоҳу анҳодан ривоят қилинади: «Бир киши Набий соллаллоҳу алайҳи васалламнинг ҳузурларига киришга изн сўради. Бас, у зот: «Унга изн беринглар. У ўз уруғининг қандоқ ҳам ёмон биродари ёки уруғининг қандоқ ҳам ёмон ўғли», дедилар.\nУ кирганда эса унга мулойим гап айтдилар. Мен: «Эй Аллоҳнинг Расули, айтган гапингизни айтдингизу кейин унга мулойим гапирдингиз?» дедим.\n«Эй Оиша! Одамларнинг ёмони одамлар унинг фаҳшидан қўрқиб тарк қилганларидир», дедилар». Тўртовлари ривоят қилган.\nУшбу ҳадиси шарифдан ёмон одамлар билан уларнинг шарридан сақланиш мақсадида муроса учун мулойим сўзлашиши мумкинлиги келиб чиқади.\n28. Ҳар бир мусулмонга қўлидан келган насиҳатни аямаслик.\nТамийм ад-Дорий розияллоҳу анҳудан ривоят қилинади: «Пайғамбар соллаллоҳу алайҳи васаллам: «Дин насиҳатдир», дедилар.\nУ зот соллаллоҳу алайҳи васаллам: «Аллоҳ учун, У зотнинг китоби учун, У зотнинг Расули учун ва мусулмонларнинг имомлари ҳамда оммалари учун», дедилар». Бешовлари ривоят қилган.\n«Насиҳат» луғатда холис, покиза, содиқ маъноларни билдиради. Урфда эса, бир кишининг бошқасига холис ният, содиқлик билан яхши йўл-йўриқларни айтишдир.\nПайғамбаримиз соллаллоҳу алайҳи васалламнинг «Дин насиҳатдир» деганлари, диннинг асосий мадори, насиҳатдан иборатдир, деганларидир. Бу «Ҳаж арафадир» деганларига ўхшайди. Яъни, ҳажнинг мадори, асосий рукни Арафотда туришдир, деганларидир.\nСаҳобалар Пайғамбаримиз соллаллоҳу алайҳи васалламдан бу умумий гапни эшитиб, унинг тафсилотини билмоқчи бўлдилар ва: «Ким учун?» деб сўрадилар.\nЯъни, «насиҳат қилсак ким учун қиламиз?» дедилар.\nШунда Расули Акрам соллаллоҳу алайҳи васаллам диннинг мадори бўлмиш насиҳат, беш нарсада эканлигини баён қилиб бердилар:\n1. «Аллоҳ учун» яъни, Аллоҳга иймон келтириш, унга шукр қилиш, амрларини бажариб, қайтарганларидан қайтишга ундаб насиҳат қилишдир.\n2. «У зотнинг китоби учун» яъни, Аллоҳнинг китоби – Қуръони Каримни ўрганиш, унга амал қилиш ва одамларни ҳам шу ишга ундаб, насиҳат қилиш.\n3. «У зотнинг Расули учун» яъни, Пайғамбар соллаллоҳу алайҳи васалламга эргашиш, у кишининг шариатига, суннатига тобеъ бўлиш, бошқаларни шунга даъват қилиш.\n4. «Мусулмонларнинг имомлари учун». «Имом» деганда халифа, давлат бошлиғи кўзда тутилади. Улар учун насиҳат қилиш, уларга итоат қилиш, одамларни ҳам шунга даъват қилиш билан бўлади.\nУшбу вазифаларни қилган одам диннинг энг муҳим ишини амалга оширган бўлади.\n29. Ғофил аҳли дунёдан четда бўлиб, фақир, мискин ва етимларга яхшилик қилиш.\nҲадиси шарифда Пайғамбаримиз саллоллоҳу алайҳи васаллам: «Эй аҳлим, намоз ўқинг, закот беринг, мискинларга, етимларга, қўшниларга яхшилик қилинг. Шояд Аллоҳ сизларни жаннатда бирга қилса, деган одамга Аллоҳнинг раҳмати бўлсин», деганлар.\nАллоҳ таоло: «Бу дунё ва охират ҳақида. Сендан етимлар ҳақида сўрарлар. Сен: «Уларга ислоҳ қилиш яхшидир», деб айт. Агар уларнинг (молларини) аралаштириб юборсангиз, бас, биродарларингиз. Аллоҳ бузғунчини ҳам, ислоҳчини ҳам билади. Агар хоҳласа, Аллоҳ сизларни қийинчиликка соларди. Албатта, Аллоҳ азиз ва ҳикматли зотдир», деган. (Бақара: 220)\nБу ояти каримада боқувчисиз қолган етим ҳақида гап бўлмоқда: «Сендан етимлар ҳақида сўрарлар», деяпти Аллоҳ таоло Пайғамбар соллаллоҳу алайҳи васаллам:га хитоб қилиб. Ва жавобдан маълум бўладики, савол етимларга бўладиган муомала, уларнинг мерос олган молларига қандай муносабатда бўлиш ҳақида экан. Чунки оятда:\n«Уларга ислоҳ қилиш яхшидир, деб айт», дейиляпти.\nЕтимларга ислоҳ (яхшилик) қилишда хайри барака бор. Етимларга яхши қараш ҳар бир жамиятдаги ижтимоий тенгликнинг муҳим омилларидан биридир. Шунинг учун ҳам Исломда бу масалага алоҳида эътибор берилган. Қуръони Каримда ушбу масала бўйича бир қанча оятлар келган, жумладан, Анъом сурасида: «Етимларнинг молига яқин келманг...»; дейилган бўлса, бошқа бир сурада: «Албатта, етимларнинг молини зулм ила еювчилар қоринларига оловдан бошқани емайдилар ва тезда дўзахга кирадилар», дейилган.\nСаҳл ибн Саъд розияллоҳу анҳудан ривоят қилинади: «Набий соллаллоҳу алайҳи васаллам: «Мен ва етимнинг кафили жаннатда мана бундоқмиз», деб кўрсаткич ва ўрта бармоқларини бирлаштириб кўрсатдилар». Тўртовлари ривоят қилган.\nМуслимнинг ривоятида: «Ўзига қарашли ёки ўзгага қарашли етимнинг кафили ва мен жаннатда манабулар каби бўламиз», деб кўрсаткич ва ўрта бармоқларга ишора қилдилар», дейилган». Ибн Аббос розияллоҳу анҳудан ривоят қилинади: «Набий соллаллоҳу алайҳи васаллам: «Ким икки мусулмондан бўлган етимни тутиб таом ва шароб берса, албатта, Аллоҳ уни жаннатга киритади», дедилар». Термизий ривоят қилган.\nСафвон ибн Сулайм розияллоҳу анҳудан ривоят қилинади: «Набий соллаллоҳу алайҳи васаллам: «Бева ва етим учун саъйи ҳаракат қилувчи Аллоҳнинг йўлидаги мужоҳид кабидир. Ёки наҳорни рўза тутиб, тунни бедор бўлиб ўтказувчи кабидир», дедилар». Икки шайх ва Термизий ривоят қилган.\n30. Қўшничилик ҳақига риоя қилиш.\nАллоҳ таоло: «Ота-онага, қариндошларга, етимларга, мискинларга, яқин қўшниларга, ён қўшниларга, ёнбошдаги соҳибларга, кўчада қолганларга ва қўлингизда мулк бўлганларга яхшилик қилинглар», деган. (Нисо: 36)\nНисо сурасидаги бу ояти каримада Аллоҳ таоло бир неча тоифа одамларга яхшилик қилишга амр қилмоқда;\nТафсирчи уламоларимиз ояти каримада зикр қилинган «яқин қўшни»ни қариндош қўшни, яъни, яқинлиги бор қўшни, деб; «ён қўшни» эса, оддий, яқинлиги йўқ қўшни, деб тушунтирганлар.\nҚўшнига яхшилик қилиш ҳақидаги исломий таълимотлар ҳам дунёда мисли йўқ таълимотдир.\nОиша розияллоҳу анҳодан ривоят қилинади: «Набий соллаллоҳу алайҳи васаллам: «Жиброил менга қўшни ҳақида шу қадар кўп тавсия бердики, уни меросга ҳам шерик қилармикан, деб ўйлаб қолдим», дедилар». Тўртовлари ривоят қилган.\nЯна ўша кишидан ривоят қилинади: «Эй Аллоҳнинг Расули, менинг икки қўшним бор. Улардан қай бирига ҳадия қилай?» дедим.\n«Сенга эшиги яқинига», дедилар».\nАбу Шурайҳ розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳга қасамки, мўмин бўлмайди! Аллоҳга қасамки, мўмин бўлмайди! Аллоҳга қасамки, мўмин бўлмайди!» дедилар.\n«Ким, Эй Аллоҳнинг Расули,» дейилди.\n«Қўшниси ёмонлигидан эмин бўлмаган одам», дедилар». Бухорий ва Муслим ривоят қилган.\nМуслимнинг ривоятида: «Қўшниси ёмонлигидан омонда бўлмаган одам жаннатга кирмайди», дейилган.\nАбу Зарр розияллоҳу анҳудан ривоят қилинади: «Расулуллоҳ соллаллоҳу алайҳи васаллам: менга: «Қачон шўрва пиширсанг, сувини кўпроқ қилгинда қўшниларингга ҳам бергин», дедилар». Муслим ривоят қилган.\n05:00 / 28.02.2017 1802\n05:00 / 28.02.2017 2243\n1525 14:30 / 07.09.2019\n2076 05:00 / 07.03.2017\nСунний тасаввуф ўзи нима ва унинг вазифаси нимадан иборат Аввало, турли омилларга кўра .тасаввуф, сўзи орқали ифода қилинаётган ҳақийқатнинг .руҳий тарбия,, давоми...\n2571 05:00 / 28.02.2017\n557 13:00 / 13 февраль


Ноёб ҳайвонлар маскани — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Kasbim-faxrim/Ноёб ҳайвонлар маскани\nБугун Термиз ҳайвонот боғи аҳолининг севимли масканига айланган. 1934 йилда вилоят ўлкашунослик музейининг табиат бўлими таркибида ҳайвонларнинг сони ва тури тобора кўпайиб бориши эвазига 1936 йилга келиб алоҳида ҳайвонот боғи сифатида фаолият кўрсата бошлаган.\n0 1 017 Less than a minute\nДунёда нодир саналган Амур йўлбарси, Осиё шерлари, Қор барси, Бухоро Буғуси каби кўпгина жониворлар бу ошёнда эркин яшаб келаётгани ҳам воҳамиз иқлимининг турли ҳайвонлар кўпайишига мослигини исботлайди. “Қизил китоб”га киритилган ҳайвонларимиздан денгиз тошбақаси 38 йилдан буён яшаб келаётган бўлса, Ҳиндистон буқаси 25 ёшга тўлди. Бундай ҳайвонлар жуда кўп. Сабаби, яхши яшаши ва иқлимга қараб мослашиши учун қўриқхона ва махсус сунъий жойлар тайёрлаб бормоқдамиз. Айни пайтда бу ерда 133 турдаги 421 бош камёб ҳайвонлар, паррандаю даррандалар мавжуд бўлиб, улар 5 та асосий: йиртқичлар, туёқлилар, қушлар ва судралиб юрувчилар бўлимларига ажратилиб, алоҳида парвариш қилинмоқда. Муҳими, боғ-роғга айланиб бораётган масканимизда ҳайвонлар ўзларини табиат қўйнидагидай эмин-эркин сезишади.\nЭътиборлиси, яқинда боғимизда Африка шери 2 бошга, Амур йўлбарси 3 бошга, Қўнғир айиқ 1 бошга, Тоғ бўрилари 3 бошга, Австралия туяқуши 2 бошга, Морхур (Яъни бурама шохли кийик) 1 бош, Архар 2 бошга кўпайди.\nБундан ташқари, баъзи томошабинлар ҳам ҳомийлик тариқасида нодир парранда ва судралиб юрувчи жониворларни олиб келишаётганлиги таҳсинга лойиқ. Шу боисдан боғга ташриф буюраётган ҳар бир томошабин катта таассурот билан қайтмоқда.\nҲайвонларни яхши парваришлаш ва томошабинларга қулайлик яратиш мақсадида махсус дастурга асосан ҳайвонот боғида реконструкция ва ободонлаштириш ишлари олиб борилмоқда. Бир сўз билан айтганда, ҳайвонлар маскани замонавий кўриниш касб этмоқда. Бу ерга ташриф буюрган болажонлар, ўқувчи-талабалар ва фуқаролар ўзларини сўлим табиат бағридагидек ҳис қилиб, бир олам таассурот билан кетишларига ишончимиз комил.


Ўзбекистон: Мардлик монументи “Халқлар дўстлиги” ёдгорлигининг тақдирига шерик бўлиши мумкин - Фарғона.Ру ахборот агентлиги\n06:18 msk, 7 Июль 2020\nЎзбекистон: Мардлик монументи “Халқлар дўстлиги” ёдгорлигининг тақдирига шерик бўлиши мумкин\n18.04.2008 13:44 msk\nТошкент тез кунлар ичида яна бир қадамжой – Мардлик монументи ёдгорлик мажмуасидан маҳрум бўлиши мумкин.\nНорасмий манбалардан олинган маълумотга кўра, Ислом Каримов ўзининг март ойида Бирлашган Араб Амирлигига ташрифи давомида Ўзбекистонда Ислом марказининг бунёд этилиши ҳақидаги битимга имзо чеккан.\nМазкур ҳужжатга кўра, Dubai Holding инвестиция ширкати янги қурилишга жуда катта маблағ – деярли ярим миллиард доллар сармоя ажратмоқда. Битимга кўра, Марказ Мардлик монументи ўрнида қад кўтариши мумкин.\n1966 йил 26 апрель куни қаттиқ зилзиладан вайрон бўлган Тошкентни қайта тиклашга бош қўшган совет халқининг интернационал дўстлигига бағишланган бу ёдгорлик 1976 йилнинг 20 май куни очилган. Ўшанда Тошкентда истиқомат қилаётган бир ярим миллион аҳолидан уч юз мингдан ортиқ киши бошпанасиз қолганди.\nЎзбекистон ССР пойтахтини қайта тиклаш учун Россия ва иттифоқдош республикалардан минглаб одамлар келганди. Тошкентга техника ва қурилиш материаллари бутун Совет Иттифоқидан оқиб кела бошлаган. Ҳаракатлар зое кетмади, 1967 йилнинг қиш мавсумигача чодирда яшайдиган оилаларнинг аксарияти янги уйларга кўчиб кирдилар.\nНижний Тагил қурувчилари қурган уй. Фарғона.Ру АА фотосурати\nБир йилга етмаган муддат давомида Тошкентда бир миллион квадрат метр турар-жой бинолари қурилди. Колхоз далалари ўрнидаа Чилонзор, Сирғали, Юнусобод, Қорақамиш каби катта турар-жой даҳалари пайдо бўлди. Қурувчиларнинг аксарияти ўзлари қурган уйларда яшай бошладилар ва йиллар ўтиб авлодлари билан бирга тошкентликларга айландилар.\nНовокузнецклик қурувчилар қурган уй. Фарғона.Ру АА фотосурати\nФожеанинг ўн йиллигига бағишлаб зилзила ўчоғида ёдгорлик ўрнатишга қарор қилинди. Мажмуа учун зилзила ўчоғида икки ярим гектар ер ажратдилар. Анҳор ўртасидаги оролчада Халқлар дўстлиги музейини тикладилар. Қурилиш жараёнида мажмуани зилзилага эмас, байналминал дўстликка бағишлашга қарор қилдилар.\nМажмуанинг 1976 йилнинг 20 май куни бўлиб ўтган очилиш маросимида нафақат тошкентлик ва ўзбекистонликлар, балки бошқа иттифоқдош республикаларидан келган меҳмонлар ва навбатдаги Осиё ва Африка халқаро кинофестивалига келган иштирокчилар ҳам қатнашдилар.\nМардлик монументи. www.uzflowers.ru сайти фотосурати\nМонумент шаҳар қадамжойларидан бирига айланди, бу ерга чет эл делегацияларини ва туристларни олиб кела бошладилар, янги никоҳдан ўтган келин-куёвлар монумент пойига гулдасталар қўядилар, кечки пайтда шаҳарликлар бу ерда дам олишни ёқтирадилар. Айтгандек, Халқлар дўстлиги музейи номини Олимпия шуҳрати музейига ўзгартиришди.\nҚизиғи шундаки, ҳайкалтарош Дмитрий Рябичевнинг композициялари Тошкентда қўним топа олмай қўйгани одатий ҳолга айланди. Олдинига у яратган Карл Маркс ҳайкалини Инқилоб ҳиёбонидан олиб ташладилар. Кейинчалик туркистонлик ўн тўрт комиссарлар ҳайкалини буздилар. Яқинда эса Халқлар дўстлиги ёдгорлигини Тошкентнинг четига олиб чиқиб қўйдилар. Навбат Мардлик монументига келганга ўхшайди.


Mi Mix Fold тақдим этилди: илк Xiaomi букламафони, суюқ линзали камерага эга биринчи смартфон! (+видео) - Terabayt.Uz\nXiaomi компанияси 29 мартдаги мега-тақдимотини Mi 11 Pro смартфони анонси билан бошлаган эди. Бироқ тадбирнинг бош қаҳрамони – Xiaomi Mi 11 Ultra премиум-флагмани DxOMark рейтингида биринчи ўринга чиқиб улгурди. Шунингдек, булардан ташқари яна Mi 11 Lite ҳамда Mi 11 Lite 5G смартфонлари ҳам тақдим қилинди.\nМега-намойиш 30 март куни ҳам давом этди ва «Хитойча Apple» унда анчадан бери кутилаётган букламафонини кенг жамоатчиликка кўрсатди. Xiaomi Mi Mix Fold номини олган ушбу қурилма компаниянинг биринчи букламафони бўлиши билан бирга, Mi Mix туркумининг узоқ танаффусдан кейин чиққан вакилидир.\nТадбирнинг биринчи куни кўрсатилган Xiaomi Mi 11 Ultra моделини муболағасиз флагманлар орасида қирол дейиш мумкин бўлса, иккинчи куни тақдим этилган Mi Mix Fold унисидан ҳам зўр чиқди.\nXiaomi Mi Mix Fold смартфони катта – диагоналига 8,01 дюймлик қайишқоқ OLED-дисплей билан жиҳозланган. Томонлари ўзаро 4:3 нисбатли экран 2480х1860 пикселлик аниқликда тасвир узата олади. Максимал ёрқинлиги 900 нит бўлган дисплей HDR10+ ҳамда Dolby Vision технологияларини ҳам қўллаб-қувватлайди.\nСмартфон букилганида эгилувчан дисплей корпуснинг ичкари қисмида қолади, ёйилганида эса кичикроқ планшетга айланади. Mi Mix Fold учун Xiaomi махсус U-симон ошиқ-мошиқ ишлаб чиққан ва у бошқа компаниялар букламафонларида қўлланганларидан 27 фоизга енгил.\nИшлаб чиқарувчининг таъкидлашича, синовларда бу шарнир ва дисплей 200 мингта, кейин яна 1 миллион марта очилиб-ёпилишга яраган.\nMi Mix Fold корпусининг ташқи томонида яна битта – 6,52 дюймлик AMOLED-экран жойлашган. Унинг аниқлиги 840х2520 пикселлик, томонлари ўзаро 27:9 нисбатда. Бу дисплей ҳам HDR10+ ва Dolby Vision технологияларига эга, кадр янгиланиши 90, сенсор қатламнинг янгиланиши эса 180 герцлик частотали.\nОдатда буклама смартфонларда дисплей биринчи ўринда турарди, аммо Mi Mix Fold моделининг асосий фахри – унинг камерасидир! Илмий-тадқиқот ва тажриба-конструкторлик ишларига сарфланган 140 миллион юань (тахминан 21 317 080 АҚШ доллари) миқдоридаги маблағ ва бир неча йиллик машаққатлар самараси ўлароқ, унинг камераси бошқача чиққан.\nXiaomi тасвирларга ишлов бериш учун камерага ўзининг Surge C1 чипини жорий этган. Бундан ташқари, телеобъективда суюқ линза ишлатилган – бунақаси умуман мобил индустрияда бўлган эмас!\nБу – махсус шаффоф суюқлик билан тўлдирилган қайишқоқ плёнка бўлиб, худди инсоннинг кўзи каби, ўз шаклини ўзгартира олади. Бундан ташқари, суюқ линза -40°C дан то 60°C гача ҳароратга бардошли ва зумни 3 карраликдан 30 карраликкача созлаш имконини беради. Объектив фокусировкасининг минимал масофаси атиги 3 сантиметрни ташкил этади, бу эса макросуратлар олишда муҳим ўрин тутади. Ва буларнинг барчаси ортида 8 мегапикселлик оптик сенсор туради.\nБош камера жамланмасида яна 108 мегапикселлик ISOCELL HM2 датчиги қўлланган, у тўққизта пикселни битта қилиб бирлаштира олади. Учинчи – 13 мегапикселлик сенсор эса кенг бурчакли (кўриш бурчаги 123 даражали) объективга эга.\nСмартфоннинг кичик экрани юқори ўнг бурчагидаги тирқишга эса 20 мегапикселлик селфи камераси ўрнатилган.\nXiaomi Mi Mix Fold энг илғор Android-процессор – Snapdragon 888 базасида тайёрланган ҳамда LPDDR5 тоифали тезкор ва UFS 3.1 стандартидаги доимий хотира чиплари билан таъминланган. Унинг қизиб кетмаслиги учун яратилган совитиш тизими катта буғ камерасини, термогелни ва бир неча қатлам графит варақчаларни ўз ичига олган.\nБукламафон аккумулятори 5020 мА/соатлик ток сиғимига эга аниқроғи – у ҳар бири 2460 мА/соатлик иккита қисмдан иборат. Қурилма 67 ваттлик тезкор қувватланади, лекин симсиз зарядланиш қобилияти йўқ. Смартфоннинг тўртта динамиги Harman Kardon томонидан созланган; бармоқ изи сканери ён томонга ўрнатилган ва NFC модулига эга.\nСтандарт версиядаги Mi Mix Fold орқа қопқоғи Gorilla Glass тобланган шишасидан ишланган. Бундан ташқари, махсус Ceramic Special Edition талқини ҳам чиқади – унинг қора тусли орқа панели керамикадан ишланган ва лазерли гравировкага эга, яна тугмачалари олтиндан ясалган.\nXiaomi мазкур маҳсулотини 16 апрелдан бошлаб Хитойда сотади. Унинг учун тезкор/ички хотира конфигурациясига қараб қуйидагича нархлар белгиганган:\nMi Mix Fold 12/256 ГБ — $1520/€1300\nMi Mix Fold 12/512 ГБ — $1670/€1430\nMi Mix Fold 16/512 ГБ — $1970/€1700\nЭътибор берган бўлсангиз, Mi Mix Fold асосий рақиблари – Samsung ҳамда Huawei букламафонларидан бир ярим бараварга арзон. Афсуски, Xiaomi уни глобал бозорга (ҳар ҳолда, ҳозирча) чиқармоқчи эмас.\nЎҚИНГ: Xiaomi 2020 йилда қанча фойда олганини маълум қилди\n#Xiaomi #Android смартфон #букилувчан дисплей #смартфон камераси #смартфонлар #эгилувчан смартфон #янги технологиялар # 5G смартфон #5G-смартфони #камерофон #букламафон #Xiaomi Mi Mix Fold #суюқ линзали камера


Саудия Арабистони октябрда АҚШ ва Европадаги мижозларига нефть нархини арзонлаштиради\n02:00 / 04.09.2015\nСаудия Арабистони октябрда АҚШ ва Шимоли-Ғарбий Европа мамлакатларидаги мижозларига нефть нархини арзонлаштиришни режалаштирмоқда, деб Saudi Aramco давлат компанияси берган маълумотларга иқтибос келтирган ҳолда хабар бермоқда Bloomberg агентлиги.\nХусусан, АҚШ ва европалик мижозлар учун Саудия Арабистони нефти бир баррели учун сентябрдаги нархига нисбатан 0,5–0,9 долларга арзонлашади. Бунда Heavy маркасидаги “оғир” нефт кўпроқ арзонлашади. Октябрдан унинг нархи Brent маркасидаги нефтнинг ўртача нархидан 7,35 доллар арзонроқ бўлади.\nАҚШлик харидорлар учун Light ва Heavy нефть маркаси бир баррели учун 0,6 долларга арзонроқ бўлади. Октябрда Light нефти ASCI индексидан 0,95 долларга қимматроқ, Heavy нефти эса ушбу индексдан 0,95 долларга арзонроқ бўлади.


Архив соҳасида малакали кадрлар етарлими? - Уч илдиз\nВатанимиз тарихининг энг ишончли манбалари архивларда сақланади.\nБироқ улардаги тарихий ҳужжатларнинг аксарияти ҳали-ҳамон ўз тадқиқотчиларини кутмоқда. Бундай манбаларнинг илмий изланувчилар қўлига бeшикаст eтиб келишида архившунослар муҳим рол ўйнайди.\nNext story Бир асрнинг икки даҳоси\nPrevious story ЎзМУ ERASMUS+ дастури доирасида 10дан ортиқ университетлар билан ҳамкорлик қилмоқда


31 март – куннинг долзарб мавзулари шарҳи (audio) « Ўзбекистон Халқ Ҳаракати\n31 март – куннинг долзарб мавзулари шарҳи (audio)\n31 March 2012 - 15:31\n30 март куни “Эркин юрт” газетасининг навбатдаги 23 сони чоп этилди. Ўзбекистон халқ ҳаракати чиқараётган ушбу босма нашр бир неча бор Тошкентда оммавий тарқатилгани, одамлар гавжум жойларда деворларга ёпиштирилгани, сочиб кетилгани айтилади Интернетдаги аксарият нуфузли манбаларда. Камолиддин Йўлдош тарқатишнинг бошқа муқобил манбалари ҳам туғилаётганини айтади.\nКаримов сўнги вақтларда Америка Қўшма Штатлари ва Ўзбекистон ўртасидаги сиёсий мулоқот фаоллашганини айтмоқда. Расмий маълумотларга кўра АҚШ қўмондони Жеймс Меттис билан Каримов ўртасида, Афғонистондаги вазият ва икки томонлама ҳарбий-техник ҳамкорлик музокаралари олиб борилган.\nАҚШ қўмондони Жеймс Меттиснинг сафари сўнгги пайтларда Обама мулозимларининг Тошкентга ташрифларининг навбатдагисидир. Америка демократия ва инсон ҳуқуқларини кун тартибидан олиб ташлагани йўқ дея иддао қилаётган бўлишсада, Обама маъмурияти Ўзбекистондаги авторитар тузум билан асосан ўз ҳавфсизлиги нуқтаи назаридан ҳамкорлик қилмоқда\n2014 йил Афғонистондан қўшинларини олиб чиқишга тайёрланаётган Қўшма Штатлар учун Ўзбекистоннинг аҳамияти янада ошган.\nАҚШ қўмондони ташрифидан бир кун аввал Қўшма Штатларнинг Диний эркинликлар бўйича элчиси Сюзан Кук ўзбек расмийлари ва фуқаролик жамияти вакиллари билан мамлакатдаги диний эркинликларнинг вазиятини муҳокама қилган.\nБироқ Кук хоним билан учрашган инсон ҳуқуқлари фаоли Сурат Икромов, Би Би Сига берган интервьюсида бу учрашувдан қониқиш ҳосил қилмаган.\nАҚШ Давлат Департаменти бир неча йилдирки, Ўзбекистонни диний эркинликлар борасида алоҳида хавотир уйғотаётган давлатлар рўйхатига киритиб келади аммо Демократияни ривожлантириш ўзбекистонликларнинг ўз ишидир дея хулоса қилади, таҳлилчилар фикрига таянган ҳолда Би Би Си.\n1 апрелдан Ўзбекистонда коммунал хизматларнинг барча турлари, шунингдек жамоат транспортлари йўлкиралари оширилади, дея хабар тарқатди Uznews.net.\nЖумладан, иссиқ сув ва марказий иситиш тарифлари 15,5% га, совуқ сув эса 10% дан сал кўпга ошади. Ой бошидан бошлаб бир киловатт соат энергия ҳозирги 91,1 сўм ўрнига 97,5 сўмга ёки 7 фоиздан сал кўп миқдорга ошади.\nБир кубометр газ 14% га – 94,5 сўмдан 107,7 сўмга кўтарилади.\nЖамоат транспорти йўлкираси ҳозирги 600 сўм ўрнига 700 сўмга, яъни 16 фоиздан зиёдга оширилади.\nЎзбекистондаги коммунал нархларнинг илгариги оширилиши ярим йил аввал юз берган эди. 2011 йилнинг 1 октябридан совуқ ва иссиқ сув мутаносиб тарзда 7% ва 6% га оширилганди. Электроэнергия 15%, табиий газ — на 18,2% ошган эди. Тошкент шаҳар жамоат транспорти йўлкираси ҳам бир йил илгари оширилган. Бир марталик йўлкира 20%, 500 дан 600 сўмга ошган эди.\nКоммунал хизмат нархлари Ўзбекистонда 1 январда 20% га оширилган, илгариги бир квадрат майдонга 150 сўм ўрнига 180 сўм қилиб белгиланганди.\nСабаблари кўрсатилмасдан Ўзбекистондан депорт қилинган журналист Виктория Ивлева Москвадаги Ўзбекистон элчихонаси олдида 2 апрел куни норозилик пикети ўтказишини билдирган. Ўзбекистонда “қора рўйхатга” киритилгани айтилаётган журналист Виктория Ивлева кейинги ойда мамлакатга киритилмаган иккинчи ҳорижий журналистдир. Россиянинг Лукойл ширкати Ўзбекистондаги газ ҳавзаларини ўзлаштириш лойиҳалари учун 500 миллион доллар кредит олиш ҳақида шартнома имзолади. Озодлик хабарига кўра Ўзбекистон ҳукумати бу лойиҳалар амалга оширилишини аллақачон маъқуллаган.\nЎзбекистон жанубий Тожикистон йўналишидаги темир йўл участкасини демонтаж қила бошлади, дея хабар беради CA-NEWS ахборот агентлиги. Ўзбекистон томони ўз ҳаракатини Ғалаба станциясини Тожикистон чегарасига яқинроқ жойга кўчириш нияти билан изоҳлаган. Тожикистон расмийлари Ўзбекистон темир йўлчилари демонтаж бошланишидан олдин Тожикистонлик ҳамкасбларини хабардор қилмаганини айтмоқда. Душанбе расмийлари ўзбекистонлик темир йўлчилар ҳаракатини халқаро юк ташиш қоидаларига зид дея баҳолаган. Тожикистон темир йўлларига кўра, ҳозир Ўзбекистон ҳудудида жанубий Тожикистонга етказилиши керак бўлган 130 дан ортиқ юк ортилган вагон ушлаб турилибди.\nГудбай Лондон. Ўзбекистон Олимпиа терма жамоаси Вьетнам пойтахти Ханой шаҳрида Олимпия саралаш босқичидаги ҳал қилувчи ўйинда Уммонга имкониятни бой бериб Лондон Олимпиада ўйинларида қатнашиш орзусини чиппакка чиқарди. 2-1 ҳисобида Ўзбекистон фойдасига ҳал бўлган Сурия билан бўлган ўйиндан кейин Ўзбекистон учун дуранг натижа ҳам кифоя эди. Бироқ бундай бўлмади. Уммон футболчилари ғалаба қозонишди. Ҳисоб 2-0. Ўзбек футбол ишқибозларининг олимпиа термасини Лондонда кўриш орзуси шу тарзда чиппакка чиқди.


Қирғизистонда маҳбуслар яна очлик эълон қилди\nҚирғизистоннинг Иссиқкўл вилояти Қорақўл шаҳридаги 23-тергов изоляторида сақланаётган 80га яқин маҳбус 42 талаб билан очлик эълон қилди. Ҳибсхона раҳбарияти журналистларни маҳбуслар билан учраштиришдан бош тортмоқда.\nРасмий маълумотда айтилишича, Қорақўлдаги тергов изоляторида сақланаётган махбуслар очлик акциясини 4 декабр куни бошлаган. Дастлаб 80га яқин маҳбус очлик эълон қилган, бугунги кунда эса уларнинг 60га яқини очликни давом эттирмоқда.\nЖазони ўташ бош бошқармаси тарқатган маълумотда айтилишича, маҳбуслар тергов изоляторидаги айрим камералар эшикларини доимо очиб қўйиш, озиқ-овқат таъминотини ва ҳибсхона шароитини яхшилаш каби 42 талабни қўймоқда.\nТергов изолятори раҳбари Таалай Асаналиев маҳбусларнинг бир қатор талаблари қонунга зид келишини айтди:\n- Маҳбусларнинг ўз етакчилари бор. Улар “Биз хоҳлаган камерага эркин кириш ҳуқуқига эга бўлишимиз, ҳафтасига бир марта барча маҳбусларни йиғиб мажлис ўтказишимиз керак”, деган талабларни қўймоқда. Мен бу талабга рози бўлганим йўқ, шунинг учун ҳам маҳбуслар очлик эълон қилишди, - деди Таалай Асаналиев.\nҚирғизистон Омбудсменининг Иссиқкўлдаги вакили Болот Абдиев очлик эълон қилган маҳбуслар билан икки кундан бери сўзлашувлар олиб борилаётганини айтди. Унга кўра, мазкур изоляторда ҳақиқатан ҳам сақлаш шароитини яхшилаш керак.\n- Маҳбуслар сақлаш шароитини яхшилашни талаб қилишаяпти. Тахтадан пол қилиниши кераклигини айтишаяпти. Чунки изолятордаги камералар заҳ ва нам. Бундан ташқари изоляторда электр таъминотини ҳам яхшилаш керак. Маҳбуслар идиш-товоқлар билан ҳам етарли даражада таъминланган эмас, - деди Болот Абдиев.\nУнинг айтишича, маҳбуслар 42 талабнинг барчаси бажарилмагунига қадар очликни тўхтатмасликларини билдирганлар. Ҳибсхона раҳбарияти журналистларни маҳбуслар билан учраштиришдан бош тортмоқда.\nСўнгги бир йил ичида 23-тергов изоляторида маҳбуслар иккинчи маротаба очлик эълон қилишмоқда. Жорий йилда Қирғизистон қамоқхоналарида бу каби очлик эълон қилишлар бир неча марта содир этилди. 2012 йилнинг бошланишида Бишкек ва унинг атрофидаги 14 та қамоқхонадаги маҳбуслар очлик эълон қилиб, оғизларини тикиб олган эди.


Розенблюмнинг ўзбекка деганлари… « Ўзбекистон Халқ Ҳаракати\nРозенблюмнинг ўзбекка деганлари…\n04 July 2019 - 22:10\nКўплаб дипломатик қабул ва тадбирларда иштирок қилиб, анча-мунча элчиларнинг нутқларини тинглаганман. Шундай бўлса-да, кеча, 3 июль куни, умримда иккинчи марта элчи нутқидан ҳайратда қолдим.\nИлк маротаба 2004 йил Тошкентда “Freedom House” ташкилотининг ваколатхонаси очилишида Буюк Британия элчиси Крейг Мюррейнинг чиқиши менда катта таассурот қолдирган эди. Ўшанда британиялик дипломат Каримов ҳукуматини “ўғрилар ҳукумати” – деган эди.\nКеча, 3 июль, Тошкентдаги “Hyatt Regency” меҳмонхонасида АҚШнинг мустақиллик кунига бағишланган қабул ўтказилди. Унда океанорти мамлакатининг Ўзбекистондаги янги элчиси Даниэль Розенблюм жуда маъноли ва таъсирли нутқ сўзлади. Розенблюмнинг чиқишини мен сиёсатшунослик асосларига бағишланган оғзаки мастер-классга қиёсладим.\nЭлчи ўз нутқини кутилмаганда отаси Луи Розенблюм ҳақидаги ҳикоядан бошлади. “Отам Луи Розенблюм НАСА космик агентлигида ишлаган. Отам ойга илк маротаба қўндирилган космик кема учун махсус ёқилғи ихтиро қилган. Кейинчалик у инсон ҳуқуқларини ҳимоя қилиш соҳасида ишлади. Айнан унинг тинимсиз кураши ва таклифи туфайли АҚШ ҳукумати ўзга мамлакатларда қувғинга учраган ҳуқуқ ҳимоячиларига мамлакатдан бошпана бера бошлади. Курашувчан биттагина одам ҳам улкан бир мамлакатнинг сиёсатини ўзгартира олишига ўзимнинг отам мисолида амин бўлдим. Мен ўз отамдан ва отамни шундай курашувчан одам қилиб тарбиялаган Ватаним Америкадан фахрланаман!” – деди Даниэль Розенблюм. Элчи ўз нутқида бир инсон ва барча инсон ноҳақликлар ҳамда қийинчиликлар олдида курашувчан бўлиши кераклигига алоҳида урғу бериб ўтди.\nШундан сўнг Даниэль Розенблюм АҚШ мустақиллиги Декларациясини ишлаб чиққан ва қабул қилган сиёсатчи боболаридан ҳам фахрланишини айтди. “Деярли икки ярим аср илгари боболаримиз ҳар қандай ҳукумат фақат халқнинг ўзи томонидан сайланиши кераклигини, сайланиб олган ҳукумат эса фақат халқнинг фикрини инобатга олган ҳолда қарорлар чиқариши лозимлигини АҚШ Мустақиллиги декларациясида ва Конституциясида акс эттиришган” – деди Даниель Розенблюм.\nЭлчининг кейинги фикрлари, очиғи, биз ўзбекларга қарата атайлаб айтилгандек туюлди. Мана, қаранг:\n“ИНСОНЛАРНИНГ ҲУҚУҚЛАРИНИ БУЗИБ, УЛАРНИНГ ЭРКИНЛИКЛАРИНИ ЧЕКЛАБ, ЭРКИН ВА МУСТАҲКАМ ИҚТИСОДИЁТ ҚУРИБ БЎЛМАЙДИ”,\n“ҲАР ҚАНДАЙ ТАРАҚҚИЁТНИНГ, ҲАТТОКИ ТЕХНОЛОГИК ТАРАҚҚИЁТНИНГ НЕГИЗИДА ИНСОН ҲУҚУҚ ВА ЭРКИНЛИКЛАРИГА БЎЛГАН ҲУРМАТ, УЛАРГА ҚАТЪИЯН РИОЯ ЭТИШ ЁТАДИ. ИНСОН ҲУҚУҚ ВА ЭРКИНЛИКЛАРИНИ ЧЕКЛАБ, ҲЕЧ БИР СОҲАДА РИВОЖЛАНИШГА ЭРИШИБ БЎЛМАЙДИ”.\n“Розенблюм бў сўзларни ўзбекларга эмас, бошқаларга айтган”, – дея кўрманг!\nАхир, 28 йил давомида ҳукумат ва уни олқишлаган (ёки унга бефарқ бўлган) оломон мана шу насиҳатларнинг тескарисини қилмадими?\nСиёсий мухолифатни Ўзбекистондан қувиб, эркин матбуотнинг овозини ўчириб, диндорларни қамаб, фаровон турмуш қурмоқчи бўлганлар биз эмасми?\n“Снайперлар баланд дарахтларга чиқиб, суиқасд уюштириши мумкин” – деган сафсатага ишонган битта параноикнинг хавфсизлиги учун 200-300 йиллик чинорларни кесганлар ёки кесилишига бефарқ бўлганлар биз эмасми?\nБугун бечора одамларнинг уйларини бузиб, уларни бошпанасиз қолдириб, ҳашаматли “city”лар қурмоқчи бўлаётганлар ҳам биз эмасми?\nКимдир: “Хорижий инвесторлар “city”лари бор мамлакатгагина келишади” – деса, қаттиқ адашади. Инвесторлар ҳуқуқ ва адолат бор жойга келишади. Қароқчи тўла жойга ким ҳам пул кўтариб боради?\nБиз, ўзбеклар, ва Розенблюм ўртасидаги яна бир фарқни айтайми?\nРозенблюм боболарининг 250 йил ва ундан ҳам олдинги ўгитларига бугун ҳам амал қилади, бу ўгитларни бугун ҳам тарғиб қилади.\n“Буюк бобом ундай деган, қатта момом мундай деган” – деймиз-у, уларнинг олтинга тенг насиҳатларига амал қилмаймиз, бу қадриятларни тарғиб қилмаймиз. Қуруқдан-қуруқ мақтанамиз холос.\nРозенблюмдан фарқларимиз шунда.\nРозенблюмнинг ўзбекка деганларини ўртадаги ана шу фарқларни кўрсатиш ва йўқотиш ниятида ёздим.\n2019 йил 4 июль


Голландиянинг Айндховен шаҳридаги мусулмонларга қарашли мактаблардан бирида портлаш содир бўлди.\n08 март 2021, Тошкент вақти: 04:59\nПортлашда оқибатида ҳеч ким зарар кўрмади. Полициянинг таҳминларига кўра, портлаш Голландиялик кинорежиссер Тео ван Гогнинг радикал исломчи томонидан ўлдирилиши билан боғлиқ бўлиши мумкин.\nТео ван Гог ўтган сешанба куни ўлдирилган эди. Голландиялик режиссернинг мусулмон жамиятида аёлнинг хўрланишини танқид қилган фильми мамлакатдаги мусулмонлар орасида норозиликларга сабаб бўлган эди.\nАйни пайтда, режиссер ўлимидан сўнг Голландяда учта масжидга ўт қўйилди. Айндховен мэрининг айтишига кўра, шаҳардаги масжид ва мусулмон мактабларида қўриқлаш ишлари кучайтирилган.


Тўрт томонимиз қиблами ёхуд Каъбанинг ичида нималар бор? - Hidoyat.uz\nАсосий саҳифа Мақолалар Тўрт томонимиз қиблами ёхуд Каъбанинг ичида нималар бор?\nЧоп этилди Fevral 1, 2019 Тўрт томонимиз қиблами ёхуд Каъбанинг ичида нималар бор?da fikr bildirishni o'chirish\n2018 йилги ҳаж мавсуми тугагач, оммага Каъбатуллоҳнинг ичи намойиш этилди.\nКаъбанинг ичида нималар борлиги кўпчиликни қизиқтириши табиий. Бир неча юз йил муқаддам бу саволга ҳожат ҳам бўлмаган. Чунки ўша пайтда хоҳлаган киши Каъбанинг ичига бемалол кириб чиқаверган.\n1979 йили Каъбага янги эшиклар ўрнатилган. Ушбу эшикларни тайёрлаш учун 300 килограмм соф олтин қўлланилган. Эшикка устанинг имзоси қўйилган ва атрофига Қуръони каримнинг қуйидаги ояти каримаси ўйиб ёзилган: «Албатта, одамлар (ибодати) учун қурилган биринчи Уй – Бакка (Макка)даги муборак ва оламлар учун ҳидоят (манбаи) бўлмиш (Каъба)дир». (Оли Имрон сураси, 96-оят).\nДеворий лавҳлар ўн дона бўлиб, уларнинг сўнгиси 1996 йилги таъмирлаш ишлари ва унда бош-қош бўлган шахс ҳақида.\nКаъбанинг ичида исталган томонга қараб ибодат қилиш мумкин. Сабаби бу ерда тўртала томон ҳам қибла саналади. Халқ орасидаги «Тўрт томонинг қибла», дейиладиган жой – ана шу ер. Ичкарида на хазина, на сирли билимлар олами, на бошқа оламга етакловчи йўл ёки ғайритабиий ҳеч нарса йўқ.


Пахта йиғим теримидан қайтаётган самарқандлик талабалар автобусдан туширилиб, яна далага ҳайдалди.\nСамарқанд Иқтисодиёт ва сервис институти талабаларидан Озодликка келган хабарда вилоятдаги барча олийгоҳларнинг талабаларига 27 октбярь куни пахтадан қайтишга рухсат берилган, бироқ эртасига теримчи талабалар яна далага чиқарилган.\n“Кеча талабаларни олиб кетиш учун автобусларда махсус колонна келди. Ҳаммамиз нарсаларни йиғиштириб, автобусга жойлашгандик. Лекин жойлашишимиз билан ҳаммани автобусдан қайтадан туширди ва яна пахта терасизлар деб айтилди. Худди шу ҳол Самарқанд чет тиллар институтида ҳам такрорланди. Бу нима аҳвол? Бу қанақа сиёсат? Кимнинг буйруғи бу?”, дейилади талабалардан келган хабарда.\nСамарқанд Тиббиёт институти талабаларидан етиб келган хабар ҳам айни шу мазмунда.\n“Кеча бизни қайтармоқчи эди. Бугун - 28 ноябр куни соат эрталабки 6:00да яна подъём берилиб, далага чиқаришди”, дейилади бўлажак шифокорлар хабарида.\nУшбу хабар ортидан Озодлик мухбири дастлаб Самарқанд Иқтисодиёт ва сервис институтининг пахта штаби масъулларидан бири билан боғланди. Мазкур олийгоҳ пахта штаби вакили бу хабарни тасдиқлади.\n- Самарқанд вилоятидаги олийгоҳларнинг барчаси пахта-йиғим теримига қолдирилди. Ҳозирча неча кунга қолдирилгани номаълум. Буни ҳокимият билади. Мен айта олмайман. Ҳеч ким билмайди, неча кунга қолдирилганини,- деди Самарқанд Иқтисодиёт ва сервис институтининг пахта штаби масъули.\nСамарқанд чет тиллар институти ва Самарқанд Тиббиёт институтидан ҳам худди шу мазмундаги жавоб бўлди.\nСамарқанд вилоят ҳокимлигининг ўзини таништирмаган ходими вилоятдаги олийгоҳлар талабаларини пахта йиғим-теримига қайтариш ҳақидаги оғзаки буйруқ берилганини тасдиқлади.\nУнинг айтишича, ҳаво совигани боис талабаларни пахтадан қайтаришга рухсат берилган, бироқ кейинги кунларда ҳаво исигани боис уларни яна бир неча кун пахта теримига жалб қилишга қарор қилинган.\n24 октябрдан бошлаб, Тошкентдаги олийгоҳлар, жумладан, Тошкент Ирригация ва Мелиорация институти, Шарқшунослик институтининг ҳашарчилари пахта йиғим теримидан қайтди.\nШунингдек, айрим вилоятларда коллеж талабалари ҳам пахтадан қайтарилди.\nЛекин айни пайтда вилоятлардаги олий ўқув юртлари талабалари ҳамон пахта даласида қолмоқда.


Мултфилмлар ҳақида қизиқарли маълумотлар » Шерлар, туш табири, Афоризмлар, Маноли сузлар 2021 - Vatanda.CoM\nVatanda.Com » Кизикарли маълумотлар » Мултфилмлар ҳақида қизиқарли маълумотлар\nШундай қилиб ушбу мақоламизда, таниқли мултфилмларни томоша қилиш учун сизни илҳомлантирадиган баъзи қизиқарли воқеаларни топдик: ким билади, эҳтимол сиз ҳам яратувчиларнинг яширин сирларини топа оларсиз?\n“Товуқ катагидан қочиш” мултфилмининг сири нимада?\nЭътибор берган бўлсангиз, "Товуқ катагидан қочиш" мултфилмидаги ҳар бир парранданинг бўйнида албатта қандайдир аксессуар мавжуд: шарф, маржон ёки тақинчоқ. Бунинг сабаби шундай эди: ушбу мултфилмдаги товуқлар, аниқроғи уларнинг моделлари пластилиндан ясалган ва бундан ташқари улар бошларини буришлари керак эди. Пайдо бўлган бурмаларни яшириш учун аниматорлар бўйинга безаклар билан ҳийла-найранг ишлатишган.\nНега жингалак соч маликалар кейинчалик пайдо бўлди?\nДастлаб, "Сув париси" мултфилмини яратувчилар Ариелни жингалак сочли ҳолда кўришни хоҳлашган, аммо, 1989 йилнинг компютер графикаси бунга имкон бермаган. Шундай қилиб, Диснейнинг биринчи жингалаксоч маликаси бу "Браве" анимацион филмидаги Мерида эди. Бу мултфилм 2012 йилда яратилган. Тасаввур қилинг: Мерида қалпоғини бошидан ечганида, жингалак сочлари учадиган саҳна 2 ойдан кўпроқ вақт давомида яратилган!\nCоcо сири мултфилмида баъзи бир қизиқ маълумот мавжуд. Масалан, қаҳрамон яшайдиган Мексика шаҳарчасининг асосий кўчасида сиз “Ўйинчоқлар дунёси” мултфилмидаги катта қўғирчоқ- Бузз Лайтер ва чавандоз Вудини кўришингиз мумкин.\nМуфаса ва Сcар ака-ука эмас эдилар\nМаълум бўлишича, "Қирол шер" яратувчилари қизиқ бир тафсилотни яширишган: муаллифларнинг фикрига кўра, Муфаса ва Сcар ака-ука эмас, балки битта маконда яшайдиган икки кучли шер. Директорларнинг таъкидлашича, ёввойи табиатда, етакчи қариганида, янада кучли ва ёш шер пайдо бўлади.Мултфилм яратувчилари эса шунчакиҳайвонлар ҳаётидаги далилларни қўлламоқчи бўлишди. Ўша пайтдан улар Муфаса ва Сcарнинг ака-ука эмаслигини билар эдилар, аммо кўп йиллардан бери буҳақда томошабинларга гапиришмаган.\n“Оппоғой” малла сочли бўлиши ҳам мумкин эди.\nДастлаб, мултфилм яратувчилари Оппоғойни малласоч қилишни режалаштиришган, аммо охир-оқибат улар ака-ука Гриммларининг эртакларига (барча қаҳрамонлар қора сочли эканлигига) асосланиб қора сочли қилишга қарор қилишган.\nШрек ўзининг ҳақиқий прототипига эга\n"Шрек" сўзи немис тилидан "даҳшат" деб таржима қилинади. Маълум бўлишича, ушбу севимли қаҳрамоннинг прототипи бор - бу француз курашчиси Морис Тие. Унинг кам учрайдиган касаллиги бор эди, бунинг натижасида суяклар ўсган ва қалинлашган, айниқса олд қисмида. Тие спортда катта муваффақиятларга эришди ва йиллар давомида ўзига хос ташқи кўринишини ҳазил билан боғлашга ўрганди.\nБой бўлишнинг 20 та олтин қоидаси\nҲаётимиз давомида омадли инсонларни кўп учратамиз ва уларнинг муваффақиятига ҳавас билан қараймиз. Бундай пайтларда ҳаёлингизга “Қани эди, мен ҳам шу инсонга ўхшасам” деган фикр келиши шубҳасиз. Аммо бу каби муваффақиятга эришиш учун нималар қилиш керак эканлигини биламизми? Бугун сизга ҳаётда юксак чўққиларни забт этган ва барчага таниқли...


ИнтерФУТБОЛ :: Азамат Абдураимов: "Майдонда ҳамиша бор маҳоратни ишга солган ҳолда ўйнаш зарур"\nАзамат Абдураимов: "Майдонда ҳамиша бор маҳоратни ишга солган ҳолда ўйнаш зарур"\nЎзбекистон U-16 терма жамоаси бугун БААлик тенгқурларига қарши иккинчи ўртоқлик учрашувини ўтказди. Қизиқарли тарзда кечган мазкур беллашувда кучлар тенг келди – 1:1. Ўйиндан сўнг Ўзбекистон U-16 терма жамоаси устози Азамат Абдураимов қуйидагича фикр билдириб ўтди:\n- Саралаш баҳсларида ёмон ўйнагандан кўра бугунгидек ўртоқлик ўйинида ёмон ўйин намойиш этган маъқул, назаримда. Бугун асосий таркиб футболчилари майдонга тушишди. Аммо энди ўйланиб қолдик, асосий таркибмиз бугунги баҳсда майдонга тушган футболчиларми ёки ўтган сафарги учрашувда ўйнаганларми. Бугундан ушбу йиғин якунланади ва 14 сентябрдан яна йиғиламиз. Якуний таркиб мусобақа олдидан эълон қилинади. Ўтган сафарги учрашувда кўпинча ўйин амалиётига эга бўлмаётган футболчилар майдонга тушишган эди. Бугун эса Душанбе ҳамда Москвада ўтган мусобақада ўйнаган футболчилар майдонда ҳаракат қилишди. Йигитларга ўйин олдидан ҳам тўлиқ диққат-эътиборни жамлаган ҳолда ҳаракат қилиш лозим эканини таъкидлаган эдим. Зеро рақибни менсимаслик ва ўйиндан олдиноқ ғалаба қилдик, деб ўйлаш – нотўғри. Майдонда ҳамиша бор маҳоратни ишга солган ҳолда ўйнаш зарур. Шу жиҳатдан ҳам бугунги учрашув биз учун яхши дарс бўлди.\nНега мен биринчи бўлимни захира ўриндиғидан кузатмадим? Мен ҳар доим биринчи таймда трибунада ўтириб ўйинни кузатаман. Трибунадан ўйиннинг тўлиқ суратини кўриш осонроқ. Иккинчи таймда эса захира ўриндиғида ўтираман. Чунки иккинчи бўлимда кўпроқ футболчиларга кўрсатмалар бериб боришим талаб этилади, - деди мутахассис .


Хорижий давлатларда таълим олганлик тўғрисидаги ҳужжатларни тан олиш тартиби тасдиқланди - zarnews.uz\nҲукумат қарори билан хорижий давлатларда таълим олганлик тўғрисидаги ҳужжатларни тан олиш тартиби ҳақидаги низом тасдиқланди. Бу ҳақда Адлия вазирлигининг "Ҳуқуқий ахборот" каналида хабар берилмоқда.\n– умумий ўрта ва ўрта, ўрта махсус, касб-ҳунар ва малака ошириш таълимини олган талабгорларнинг ҳужжатлари;\n– Ўзбекистонда бўлинмалари ва қўшма таълим муассасалари мавжуд хорижий таълим муассасаларида ўқиган талабгорларнинг ҳужжатлари;\n– Халқаро 1000 талик рейтингга кирган олий таълим муассасаларининг ҳужжатлари;\n– вазирлик ва идоралар йўлланмалари асосида таълим олган талабгорларнинг ҳужжатлари;\n– 1992 йил 1 январгача хорижий таълим муассасаларига кирган талабгорларнинг ҳужжатлари;\n– Олий таълимда сифатни баҳолаш Европа ассоциациясининг аъзолари томонидан аккредитация қилинган таълим муассасаларида таълим олганларнинг ҳужжатлари;\n– АҚШ, Австралия, Исроил, Канада, Сингапур, Жанубий Корея, Япония давлатларида аккредитация қилинган таълим муассасаларида таълим олганларнинг ҳужжатлари;\n– вазирлик ва идоралар томонидан ажратилган маблағлар ҳисобига таълим олган талабгорларнинг ҳужжатлари;\n– халқаро шартномалар, Президент ва Ҳукумат ҳужжатларида назарда тутилган ҳолларда таълим олганлик тўғрисидаги ҳужжатлар.